title: Knockaround Guys

text: Mafiaperheen poika Matty haluaa saada oikean keikan ja hänen kaverinsa Marblesille annetaankin tehtäväksi rahalaukun lennättäminen. Laukku kuitenkin katoaa ja muu tiimi Matty, Taylor ja Chris saapuvat Marblesin avuksi etsimään laukkua. Porukka löytääkin laukun yhdysvaltalaisesta pikkukaupungista, mutta laukun saaminen ei olekaan aivan yksinkertaista, sillä tilanteeseen sekaantuvat muun muassa paikalliset seriffit.


title: Tomoji Abe

text: Tomoji Abe (; 1903 Yunogū, Okayama, Japani – 1973 Tokio, Japani) oli japanilainen kirjailija ja kriitikko. Hän oli maailmansotien välisen ajan merkittäviä kulttuurihahmoja Japanissa. Hänen tyyliään on luonnehdittu älylliseksi, skeptiseksi ja lyyriseksi.


title: Tomoji Abe

text: Abe aloitti uransa modernistina, jolla oli vahva tausta englantilaisessa kirjallisuudessa. Hän vastusti aikansa proletaarikirjallisuutta. Hänen esikoisteoksensa, novellikokoelma "Koi to Afurika", ilmestyi 1930. Merkittävä proosateos "Fuyu no yado" ilmestyi 1936. Toisen maailmansodan jälkeen hän matkusteli ulkomailla. Hän käänsi muun muassa Herman Melvilleä ja Brontën sisaruksia japaniksi. Hän jatkoi myös kirjoittamista ja tuomitsi ajan skeptisen suhtautumisen politiikkaan sekä militaristiset asenteet.


title: Oon sun mies (albumi)

text: Oon sun mies on Tapani Pertun albumi, joka julkaistiin 18. syyskuuta 2009. Levy sisältää Pertun tulkintoja niin koti- kuin ulkomaalaisistakin kappaleista.


title: Kalliovilistäjä

text: Kalliovilistäjä ("Xenicus gilviventris") on uhanalainen uusiseelantilainen varpuslintu. Se on sukunsa ainoa edustaja, joka ei ole kuollut sukupuuttoon.


title: Kalliovilistäjä

text: Kalliovilistäjä on noin 10 cm pitkä ja 16–20 g painava, väritykseltään hieman hippiäistä tai uunilintuja muistuttava. Koiras on vihertävä, naaras oliivinruskea. Sen pyrstö on hyvin lyhyt, ja lentotaidossa on parantamisen varaa, ja suuren osan elämästään se viettääkin maassa tai lähellä maanpintaa alikasvoksen suojassa.


title: Kalliovilistäjä

text: Kalliovilistäjä elää Uuden-Seelannin Eteläsaaren luoteisreunan vuoristoalueilla ja sen kanta on alle 10 000 sukukypsää yksilöä. Aikaisemmin se esiintyi myös Pohjoissaarella mutta on sieltä hävinnyt. Sen kanta on edelleen taantunut, ja vuonna 2005 havaittiin sen kadonneen 20 vuodessa joka viidenneltä esiintymispaikaltaan. Lajin uhkana ovat eurooppalaisten mukana kulkeutuneiden kotihiiren ja kärpän aiheuttamat pesätappiot.


title: Kalliovilistäjä

text: Kalliovilistäjät asuvat vuoristossa puurajan yläpuolella 920–2 900 m korkeudella, tavallisimmin 1 200–2 400 m korkeudella merenpinnasta. Niitä tavataan kalliojyrkänteillä, laaksoissa, rakkamaalla ja sorakentillä, joissa kasvaa vuoristokasvillisuutta ja matalaa pensaikkoa.


title: Kalliovilistäjä

text: Pesintää tapahtuu etenkin loka-helmikuussa. Pesä on maakolossa, juurakossa tai kivenkolossa. Se on pallomainen ja rakennettu pienistä oksista, kuivista lehdistä ja juurikuiduista, ja se on vuorattu sadoilla höyhenillä. Ulkomitoiltaan se on noin 12 cm, ja pesän sivulla olevan lentoaukon halkaisija on 2,5 cm. Munia on usein viisi kappaletta. Molemmat emot huolehtivat poikasista.


title: Kalliovilistäjä

text: Ruokavalio koostuu pääasiassa hyönteisistä ja muista pienistä selkärangattomista, pienessä määrin myös siemenistä ja hedelmistä.


title: Tka2

text: Tka2 on Valtionrautateiden antama sarjamerkintä Sisun vuonna 1963 valmistamille "JA-6SV" -tyyppisille ratakuorma-autoille.


title: Tka2

text: Kun 1950-luvulla valmistuneet Trr-raidetraktorit osoittautuivat liian heikkotehoisiksi niille asemille, joiden piti hoitaa usean liikennepaikan vaihtotyöt, päätti Valtionrautatiet 1960-luvun alussa tilata Suomen Autoteollisuudelta kymmenen ratakuorma-autoa, jotka olivat valmistajan mallia "JA-6SV". Vaihtotyöratakuorma-autoiksi kutsutut veturit toimitettiin tammi–maaliskuussa 1963. Niitä oli kehitetty ratakuorma-autoista paremmin vaihtotöihin sopiviksi.


title: Tka2

text: Veturit saivat aluksi sarjamerkinnän Tka-Lko ja numerot 1–10. Vuonna 1978, kun Tka-sarjan veturit jaettiin sarjoihin Tka1–Tka7, saivat Tka 251–260 sarjamerkin Tka2 numeroiden pysyessä ennallaan. Uutta sarjamerkkiä ei kuitenkaan maalattu vetureihin.


title: Tka2

text: Tka2-ratakuorma-autoja käytettiin useilla kevyeen vaihtotyöhön. Ne korvasivat pienitehoisia Trr-raidetraktoreita, mutta junapainojen kasvaessa niidenkin teho jäi alhaiseksi. Ne olivat myös niin kevyitä, että ne löivät helposti ympäri varsinkin liukkaalla kelillä. Vetureiden suurehkon nopeuden ansiosta niitä käytettiin jonkin verran myös linja-ajossa. Tka2-sarjan veturit hylättiin 1980- ja 1990-luvuilla. Yhtäkään yksilöä ei säästynyt museoitavaksi vaan kaikki romutettiin.


title: Tka2

text: Tka2-sarja oli monilta ominaisuuksiltaan yhtenevä seuraajansa Tka3:n kanssa. Tka2-sarjan ratakuorma-autoissa oli keskiohjaamo, ja sen molemmin puolin konesuojat. Takimmainen konesuoja oli selvästi lyhyempi kuin etummainen; Tka3-vetureissa molemmat olivat yhtä pitkiä. Ohjaamossa oli ajopöydät molempiin suuntiin. Käynti ohjaamoon tapahtui konesuojien sivuilla olleilta leveiltä käyntisilloilta. Toisin kuin Tka3-sarjassa, Tka2-vetureiden ohjaamoiden etuikkunoita ei oltu kallistettu.


title: Tka2

text: Moottorina oli Leylandin 6-sylinterinen, nelitahtinen dieselmoottori. Vaihteistosta voima välitettiin turbiinityyppiseen momentinmuuntajaan josta edelleen suunnanvaihtolaatikon kautta akseleille. Vaihteita oli viisi molempiin suuntiin. Vetureissa oli kaikkiin pyöriin vaikuttava paineilmajarru sekä junajarrun venttiili.


title: Kannussinisiipi

text: Kannussinisiipi ("Cupido argiades") on sinisiipien heimoon kuuluva pienikokoinen päiväperhonen. Laji esiintyy palearktisella alueella ja Suomen lajiston uhanalaisarvioinnissa 2010 se on luokiteltu vaarantuneeksi (VU).


title: Kannussinisiipi

text: Kannussinisiiven siipiväli on 25–29 mm. Siipien yläpinnan pohjaväri on koiraalla orvokinsininen ja siipien yläpuolen reunoissa on kapeat mustat reunajuovat. Takasiivissä on myös selkeät, mustat reunatäplät. Siipiripset ovat valkoiset. Naaraan siipien yläpinnat ovat tummanruskeat ja siipien tyvessä on hieman sinistä kehnää, joka saattaa myös puuttua. Takasiiven yläpuolen takakulmassa on oranssinvärinen täplä. Siipien alapuolen pohjaväri on vaaleanharmaa. Takasiiven tyviosassa on pari mustaa, valkoreunaista täplää ja jokaisen siiven keskellä kaarimaisesti venynyt musta, valkoreunainen täplä. Sekä etu- että takasiiven poikki kulkee rivi mustia, valkoreunuksisia täpliä, mutta takasiivessä etureunasta lukien toinen täplä on selvästi muita pienempi ja sijaitsee muista sivussa, lähempänä siiven tyveä. Takasiiven alapuolen takakulmassa on kahdesta kolmeen oranssinväristä täplää. Molemmilla sukupuolilla on takasiivessä ohut kannus.


title: Kannussinisiipi

text: Pohjois-Amerikassa esiintyviä lajeja "Cupido comyntas" ja "Cupido amyntula" on toisinaan pidetty kannussinisiiven alalajeina.


title: Kannussinisiipi

text: Kannussinisiipi esiintyy Etelä- ja Keski-Euroopasta Aasiaan Japaniin saakka. Laji puuttuu Euroopassa muun muassa suurimmasta osaa Pyreneiden niemimaata ja Fennoskandiaa, Keski-Euroopan pohjoisosista ja Britteinsaarilta. Vaellusvuosina laji vaeltaa vakituisen esiintymisalueen ulkopuolelle.


title: Kannussinisiipi

text: Kannussinisiipi löytyi Suomesta ensimmäisen kerran Snappertunasta kesäkuussa 1940. Tämän jälkeen laji oli Suomessa tavattu vain harvinaisena vaeltajana ja kesänviipyjänä, mutta lajille on todettu syntyneen vakituinen, joskin harvalukuinen kanta vuonna 1999 tapahtuneen suurvaelluksen jälkeen. Kanta on kuitenkin painottunut vahvasti Kaakkois-Suomeen ja etelärannikolle. Muissa Pohjoismaissa lajia ei tavata, mutta Ruotsista on muutama harhailijahavainto. Lentoaika on ainakin kahtena, ehkä jopa kolmena sukupolvena toukokuun loppupuolelta alkaen aina syyskuulle saakka. Suomeen vaeltaneita perhosia tavataan kesä–elokuussa. Suomessa lennon huiput ovat toukokuun lopulla, heinä-elokuun vaihteessa sekä syyskuun alussa.


title: Kannussinisiipi

text: Kannussinisiiven elinympäristöä ovat lämpimät niityt, kedot, kesantopellot ja pientareet 500 metrin korkeudelle saakka.


title: Kannussinisiipi

text: Toukka on nopeakasvuinen. Munat kuoriutuvat noin viikon kuluttua munimisesta, toukkavaihe kestää 2–4 viikkoa ja kotelovaihe noin kaksi viikkoa. Toukka on myrmekofiili ja elää jonkinlaisessa suhteessa muurahaisiin. Kannussinisiipi on Suomen lajiston ainoa vakituinen sinisiipilaji, jolla on vaelluskäyttäytymistä ja etenkin kuumina kesinä toisen sukupolven perhosia voi tavata melko kaukanakin vakituisilta elinalueilta. Kesän lämpösumma ja ravintotilanne määrittävät syntyvien sukupolvien määrän, mutta laji talvehtii aina lähes täysikasvuisena toukkana.


title: Kannussinisiipi

text: Toukan ravintokasveja ovat etenkin etenkin keltamaite ("Lotus corniculatus") ja puna-apila ("Trifolium pratense"), mutta myös muut maitteet ("Lotus"), mailaset ("Medicago"), mesikät ("Melilotus") ja apilat ("Trifolium").


title: Brontë

text: Brontë on sukunimi, joka voi viitata seuraaviin henkilöihin:


title: Luettelo NBA:han varatuista suomalaisista

text: Tämä on luettelo NBA:han varatuista suomalaisista. Suomalaisista koripallopelaajista ainoastaan seitsemän pelaajaa on koskaan varattu NBA:han.


title: Philip Deignan

text: Philip Deignan (s. 7. syyskuuta 1983 Letterkenny, Irlanti) on irlantilainen maantiepyöräilijä. Hän aloitti ammattilaisuransa AG2R Prévoyance -tallissa 2005, edusti Cervélo TestTeamia 2009–2010, Team RadioShackiä 2011, UnitedHealthcare Pro Cycling Teamia 2012–2013 ja Team Skyta viimeisinä ammattilaisvuosinaan 2014−2018.


title: Philip Deignan

text: Deignan voitti Tour du Doubs -kilpailun vuonna 2005. Hän edusti Irlantia Pekingin olympialaisissa 2008. Espanjan ympäriajossa 2009 hän voitti 18. etapin kukistettuaan loppukirissä irtiottokumppaninsa Roman Kreuzigerin. Kokonaiskilpailussa hän sijoittui yhdeksänneksi. Vuonna 2012 hän voitti Tour of the Gila -etappikilpailun. Hän on ajanut myös Italian ympäriajon useamman kerran maaliin, 2014 hän oli 18. etapilla kolmas.


title: Desmond Nethersole-Thompson

text: Desmond Nethersole-Thompson (1908-1989) oli englantilainen opettaja, lintutieteilijä ja kirjailija.


title: Desmond Nethersole-Thompson

text: Nethersole-Thompson opetti historiaa ja klassisia kieliä ja kirjallisuutta Etelä-Englannissa. Hän keräsi linnunmunia pikkupojasta alkaen mutta Francis Jourdainin kehotuksesta suuntasi mielenkiintonsa lintujen pesimäbiologian tutkimiseen. Nethersole-Thompsonilla ei ollut biologin koulutusta, kun hän vuonna 1932 matkusti tyttöystävänsä, sittemmin vaimonsa, Carrien kanssa Skotlantiin Strathspeyhin, mnine hän palasi myöhempinäkin vuosina. Vuonna 1934 hän myi munakokoelmansa ja muutti pysyvästi Strathspeyhin. Hän perehtyi ylämaiden linnustoon ja julkaisi ensimmäisen teoksensa valkoviklosta vuonna 1951. Hän kirjoitti lajimonografiat vielä pulmusesta, isokäpylinnusta, keräkurmitsasta, meriharakasta ja yhdessä toisen vaimonsa Maimie Nethersole-Thompsonin kanssa toisen teoksen valkoviklosta.


title: Revolutionary United Front

text: Revolutionary United Front (RUF) oli kapinallisarmeija, joka taisteli epäonnistuneesti Sierra Leonen sisällissodassa vuodesta 1991 vuoteen 2002. Järjestön johdossa oli pitkään muun muassa kokaiinilla terästettyjen lapsisotilaiden käytöstä tunnettu Foday Sankoh. Järjestöstä muodostui myöhemmin puolue, joka lakkautettiin vuonna 2007. Tällöin ainakin osa puolueesta liitettiin valtapuolue All People’s Congressin (APC) yhteyteen. Kolme järjestön johtajaa, Issa Sesay, Morris Kallon ja Augustine Gbao tuomittiin helmikuussa 2009 sotarikoksista ja rikoksista ihmisyyttä vastaan.


title: Hitit (Pasi Kauniston albumi)

text: Hitit on Pasi Kauniston kokoelmalevy, joka sisältää hänen tunnetuimpia laulujaan.


title: Francis Charles Robert Jourdain

text: Francis Charles Robert Jourdain (1865 Ashbourne, Derbyshire – 1940) oli brittiläinen lintutieteilijä ja linnunmunien keräilijä.


title: Francis Charles Robert Jourdain

text: Jourdain opiskeli Magdalen Collegessa Oxfordin yliopistossa, josta hän valmistui 1890. Hän toimi ensimmäisen Oxfordin yliopiston Huippuvuorille suuntautuneen tutkimusretken johtajana ja matkusti paljon Euroopassa ja Pohjois-Afrikassa. Hän toimi Oxfordin lintutieteellisen seuran (Oxford Ornithological Society) puheenjohtajana ja useissa muissa lintutieteellisissä järjestöissä.


title: Francis Charles Robert Jourdain

text: Jourdain perusti British Oological Associationin, jonka nimi muutettiin Jourdain Societyksi hänen kuoltuaan.


title: Alikasvos

text: Alikasvos on metsänhoidollinen nimitys, joka käytännössä tarkoittaa taimikkovaiheen ohittaneen metsikön pääpuustoa selvästi nuorempia puuyksilöitä ja pensaskerrosta. Alikasvos voidaan laajemmin käsittää sekä pensas- että kenttäkerroksen muodostamaksi, ja siihen kuuluu pensaita (esimerkiksi kataja, pajut, taikinamarja, paatsama), puiden taimia, saniaisia, varpuja ja korkeita ruohovartisia kasveja.


title: Alikasvos

text: Alikasvos on usein toista puulajia kuin päämetsä. Jotta puut selviytyisivät alikasvoksena, täytyy niiden kestää vallitsevan puuston varjostus. Suomessa kuusi on hyvin varjostusta kestävä puulaji. Siksi kuusialikasvos on yleinen mänty- ja koivumetsissä. Riittävän tiheä alikasvos kelpaa uudeksi puusukupolveksi, kun vanha puusto kaadetaan.


title: Alikasvos

text: Alikasvoksessa elävät muun muassa monet lintulajit, sillä se tarjoaa näkösuojaa pedoilta ja suojaisia pesäpaikkoja.


title: Carnot’n lause

text: Olkoon ABC mielivaltainen kolmio piirrettynä D keskeisen ympyrän sisään ja G, F ja H kolmion sivujen keskipisteitä. Euklidisessa geometriassa Carnot'n lause sanoo


title: Carnot’n lause

text: jossa R on kolmion ympäri piirretyn ympyrän säde ja r on kolmion sisään piirretyn ympyrän säde. Etäisyys DX (X = G, F, H) otetaan negatiivisena jos ja vain jos kyseinen jana on kokonaan kolmion ulkopuolella.


title: Carnot’n lause

text: Lause on nimetty Lazare Carnot'n (1753–1823) mukaan.


title: Carnot’n lause

text: Myös seuraava lause on nimeltään Carnot'n lause: Olkoon ABC kolmio, formula_2 ja formula_3. Näiden pisteiden kautta kulkevat normaalit sivujen formula_4 ja formula_5 suhteen leikkaavat toisensa samassa pisteessä jos ja vain jos formula_6.


title: Randolph Churchill

text: Randolph Henry Spencer Churchill (13. helmikuuta 1849 – 24. tammikuuta 1895) oli brittiläinen poliitikko, joka tunnetaan oman uransa lisäksi poikansa Winston Churchillin vuoksi. Myös hänen pojanpoikansa oli nimeltään Randolph Churchill, joka myöskin toimi kansanedustajana.


title: Randolph Churchill

text: Randolp Churchill oli konservatiivien kansansedustajana ensin Woodstockin vaalipiiristä vuosina 1874-1885, ja sitten Paddington Southista 1885-1894. Hän oli Intian asioista vastaava ministeri ("Secretary of State for India") (1885-86), sen jälkeen alahuoneen puheenjohtajana 1886-1887 ja valtiovarainministeri ("Chancellor of the Exchequer") saman ajan. Hän erosi, kun armeija vaati itselleen lisää ja lisää julkista rahoitusta.


title: Climateprediction.net

text: Climateprediction.net ("CPDN") on hajautetun laskennan projekti BOINC-alustalla. Projekti on aloitettu Oxfordin yliopistossa Englannissa. Projektissa pyritään mallintamaan ilmastonmuutosta vuoteen 2080 asti. Projekti on saanut enemmän laskentatehoa osakseen kuin yksikään toinen ilmastonmuutosta tutkiva projekti.


title: Blood: The Last Vampire (elokuva)

text: Blood: The Last Vampire () on vuonna 2009 tehty kauhuelokuva. Sen on ohjannut Chris Nahon ja pääosissa esiintyvät Gianna Jun ja Allison Miller. Elokuva perustuu vuonna 2000 tehtyyn anime-elokuvaan.


title: Blood: The Last Vampire (elokuva)

text: Vampyyri nimeltä Saya etsii keinoa kohdata isänsä tappajan. Hän metsästää toisia vampyyreitä toivoen pääsevänsä lähelle kohdettaan. Soluttauduttuaan Japanissa sijaitsevaan amerikkalaiseen sotilastukikohtaan hän huomaa vihdoin olevansa lähellä etsimäänsä, Onigenia.


title: Blood: The Last Vampire (elokuva)

text: Toukokuussa 2006 Bill Kong kertoi halustaan luoda "Blood: The Last Vampire" anime-elokuvaan pohjautuva näytelty elokuva. Aivan kuten animeversiossa, tämäkin olisi pääosin englanniksi puhuttu.


title: Toivon johtaminen

text: Toivon johtaminen on Johtamistaidon Opiston tutkimusjohtajana toimivan KTT Pauli Juutin teos, jossa hän esittelee johtamisnäkökulmakäsitteen toivon johtaminen. Hänen määritelmäänsä toivon johtamisesta ovat vaikuttaneet useat aikaisemmin johtamiseen tuodut näkökulmat, muun muassa tarinallisuus, ratkaisukeskeinen ajattelu ja ihmisten johtaminen.


title: Toivon johtaminen

text: Teoksessa Juuti luonnehtii toivon johtamista siten, että se perustuu innostuksen luomiseen organisaatiossa. Innostus voi perustua positiiviseen ilmapiiriin, lupaaviin mahdollisuuksiin ja ratkaisujen korostamiseen ongelmien sijaan.


title: Toivon johtaminen

text: Juuti perustelee toivon johtamisen olemassaolon huikeilla esimerkeillä toivon merkityksestä ääritilanteissa. Vahva esimerkki toivon merkityksestä henkiseen ja fyysiseen terveyteen on voitu todeta toisen maailmansodan aikaisilla keskitysleireillä, joilla unelmien säilyttäminen vaikutti ratkaisevan positiivisesti ihmisten kohtaloihin. Hän myös toteaa yleisen elämänkokemuksen perusteella, että toiveikkuus ja unelmien toteutumisen mahdollisuus rohkaisevat ja innostavat työhön ratkaisevasti.


title: Uudenmaan ja Hämeen lääni

text: Uudenmaan ja Hämeen lääni () oli vuonna 1634 perustettu lääni, joka alun perin käsitti suurin piirtein nykyiset Uudenmaan, Kanta-Hämeen, Päijät-Hämeen ja Keski-Suomen maakunnat. Vuosina 1640–1648 lääni oli väliaikaisesti jaettuna Uudenmaan lääniksi ja Hämeen lääniksi. Vuonna 1775 läänin rajoja muutettiin perusteellisesti, kun läänin pohjoisosa (nykyinen Keski-Suomi) liitettiin Vaasan lääniin. Samaan aikaan Uudenmaan ja Hämeen lääniin liitettiin Turun ja Porin läänistä pääosa nykyistä Pirkanmaan maakuntaa. Vuonna 1831 lääni jaettiin kahtia, jolloin syntyivät Uudenmaan ja Hämeen läänit.


title: Rymättylän vaakuna

text: Rymättylän vaakuna oli Rymättylän kunnan tunnus, jonka silakat viittaavat vanhan saaristolais- ja kalastuspitäjän tärkeimpään elinkeinoon. Tähdet edustavat kunnan yhdeksää saarta, joissa on vanhastaan ollut pitäjän pysyvä asutus.


title: Rymättylän vaakuna

text: Vaakunan on suunnitellut Gustaf von Numers, ja se vahvistettiin käyttöön 14. joulukuuta 1953. Vaakunan selitys on ”sinisessä kentässä kaksi hopeista silakkaa hirsittäin alatusten, joiden saatteena yhdeksän viisisakaraista kultatähteä ryhmitettyinä 3+3+3”. Vaakuna muuttui epäviralliseksi kotiseutuvaakunaksi 2009, kun Rymättylän kunta liittyi osaksi Naantalia yhdessä Merimaskun ja Velkuan kanssa.


title: Carnot

text: Carnot on ranskalainen sukunimi, joka on ollut muun muassa seuraavilla henkilöillä:


title: Birgitta Ara

text: Birgitta Majlis Ara (oik. Juslin-Ara; s. 7. elokuuta 1934 Helsinki) on suomalainen kuvanveistäjä.


title: Birgitta Ara

text: Ara opiskeli koristemaalausta Taideteollisessa oppilaitoksessa 1952–1955. Opintojen jälkeen hän muutti Pariisiin ja ryhtyi malliksi. Ara opiskeli jonkin aikaa ranskalaisnäyttelijä René Simonin yksityisessä teatterikoulussa ja sai joitakin elokuvarooleja. Myöhemmin hän työskenteli hotellinpitäjänä Doverissa ennen paluutaan kuvataiteen pariin.


title: Birgitta Ara

text: Vuonna 1970 Ara piti ensimmäisen virallisen taidenäyttelynsä Pariisissa. Hän opiskeli vuosina 1972–1974 kuvanveistoa Pariisissa École Nationale Superieure des Arts Appliqués et des Métiers d’Artsissa. Aran veistoksia on ollut esillä eri puolilla maailmaa, muun muassa Lontoossa, New Yorkissa ja Kuwaitissa. Suomessa hän piti ensimmäisen yksityisnäyttelynsä vuonna 1983. Ara asui pääasiassa ulkomailla ennen paluutaan Suomeen vuonna 1991. Hän on käyttänyt materiaaleinaan kuparia, marmoria ja pronssia.


title: Birgitta Ara

text: Aran isä oli oopperalaulaja Ture Ara ja äiti kansakoulunopettaja Elsie Juslin. Vanhemmat erosivat Aran ollessa alle 2-vuotias. Kirjailija Agneta Ara on hänen sisarensa Ture Aran myöhemmästä avioliitosta Birgit Kronströmin kanssa.


title: Ratchet & Clank 3

text: Ratchet & Clank 3 (myös nimellä "Ratchet & Clank: Up Your Arsenal") on Insomniac Gamesin kehittämä ja Sony Computer Entertainmentin marraskuussa 2004 julkaisema "Ratchet & Clank" -pelisarjan kolmas osa.


title: Ratchet & Clank 3

text: "Ratchet & Clank 3":ssa pelaaja ohjaa pääosin edeltäjäpeleistä tutuilla Ratchetilla ja Clankilla. Peli sisältää laajan valikoiman uusia aseita. Aseita ovat muun muassa Nitro Launcher ”Nitropommi”, Flucks Rifle ”Sniper” ja Qwack O Ray, joka on tehty muistuttamaan edeltäjistä tuttuja ”Morph O Rayta” ja ”Sheepinatoria”. Laitteista tähän peliin on luotu muun muassa Hypershot ”Hyperlaukaisin”, jossa on yhdistetty edeltäjistä tuttujen ”Swingshotin” ja ”Dynamon” toiminnot yhteen ja samaan härveliin. ”Tyhraguise” muuntaa Ratchetin pienikokoiseksi Tyhranoid-olennoksi, joka muistuttaa ensimmäisessä pelissä olevaa ”Hologuisea”. Pelin merkittävä muutos edeltäjään on se, että joillakin planeetoilla pelaajan täytyy läpäistä tiettyjä haasteita. Haasteissa täytyy esimerkiksi kääntää tietty määrä maassa olevia muttereita samalla kun viholliset yrittävät päihittää Ratchetia.


title: Ratchet & Clank 3

text: Ratchetin päämajana toimii Starship Phoenix -niminen suuri avaruusalus, jossa hän voi muun muassa vaihtaa panssaria panssarinvaihtokoneella ja suorittaa erilaisia haasteita, joissa täytyy kukistaa tietty määrä Gadgetronin robotteja. Pelissä on ympäri galaksia piilotettu edeltäjän tapaan tuttuja Platinapultteja, joilla voi ostaa erilaisia lisäominaisuuksia aseisiin. Tämän lisäksi pelissä on ympäri galaksia piilotettuja erilaisia pokaaleja, joita voi keräämisen jälkeen tarkastella avaruusaluksen pokaalihuoneessa.


title: Ratchet & Clank 3

text: Pelaajan täytyy joissain vaiheissa pelata Al-nimisen robottimekaanikon kehittämiä Kapteeni Qwarkin elämään ja sen sankaritekoihin perustuvia Vid-Comic-videopelejä, joissa pelaajan täytyy läpäistä taso ja sen vastus 2D-tyyliin. Pelaaja kohtaa kahdesta edeltäjäpelistä tuttuja Gadgebotteja, jotka voivat auttaa Clankia esimerkiksi tuhoamalla esineitä tai vihollisia, jotka ovat Clankille liian vaikeita hoidella. Peli ei sisällä edeltäjästä tuttuja Gadgebotteja BridgeBot, MuscleBot ja HammerBot. Pelaaja pystyy joissakin kohdissa pelaamaan edeltäjien tapaan jättiläis-Clankilla, jolla täytyy tuttuun tapaan murskata kaikenlaisia suuria kohteita ja vihollisia.


title: Ratchet & Clank 3

text: "Ratchet & Clank 3":ssa on edeltäjästä tuttu aseiden kehittymissysteemi, mutta tällä kertaa aseiden ensimmäisen kehittymisen jälkeen tulevia kehityksiä ei tarvitse ostaa myymälöistä, vaan ne tulevat ensimmäisen kehityksen tapaan käyttämällä asetta mahdollisimman paljon. Nanotekniikan kehityksessä on perusidealtaan samat systeemit kuin edeltäjässä, mutta tällä kertaa nanotekniikan määrä ilmoitetaan numeroilla varustetuilla mittareilla. Peli sisältää uusia erilaisia olemuksia, kuten hyönteistä muistuttava Buginoid, Ratchetin smokkiasu Tuxedo sekä Old School Ratchet, jossa Ratchetilla on yllään "Ratchet & Clankista" tutut vaatteet. Pelaaja voi ostaa olemuksia ympäri galaksia löytyvillä platinapulteilla.


title: Ratchet & Clank 3

text: Edeltäjän tapaan peli sisältää Arena Battlen eli ”Areenataistelun”, mutta edeltäjästä poiketen pelissä on vain yksi paikka, jossa suoritetaan Areenataisteluja. Areenataisteluihin luokittuu muun muassa haaste, jossa täytyy läpäistä ns. esterata, jossa täytyy vältellä lasertykkejä, ampua vastaantulevia vihollisia ja vältellä laattoja, joista tulee aika-ajoin tulta. Pelin merkittävin muutos edeltäjään on se että tällä kertaa pelaaja voi pelata moninpelejäkin. Moninpeleissä pelaaja voi pelata kaveriaan vastaan muun muassa ottelun, jossa täytyy päästä ensimmäisenä toisen pelaajan tukikohtaan tuhoamaan sen sisällä oleva tietokonelaitteisto. Pelaajat voivat määrätä, mitkä aseet ovat käytettävissä ja saatavilla kaksintaisteluissa.


title: Ratchet & Clank 3

text: Peli sisältää edeltäjän tapaan Insomniac-museon, jonne pääsee Starship Phoenixilta pokaalihuoneessa olevasta ovesta ja sen takana olevasta teleportista, jonne pelaaja pääsee löytäessään kaikki pokaalit.


title: Ratchet & Clank 3

text: Alkutilanteessa Tyhrranoidit ovat hyökännet Veldin-nimiselle planeetalle, joka on Ratchetin koti. Tohtori Nefarious aikoo muuttaa kaikki elävät olennot roboteiksi, minkä Ratchet saa selville ja lähtee Clankin kanssa pelastamaan omaa kotiplaneettaansa.


title: Ratchet & Clank 3

text: Pelastettuaan Veldinin, Ratchetin ja Clankin täytyy mennä planeetta Floranalle. Planeetalla heidän täytyy löytää ja kukistaa kapteeni Qwark, josta on tullut planeetalla asuvien asukkaiden pomo. Voitettuaan Qwarkin kaksikko vie tämän Sashan, eli tulevan Ratchetin neuvonantajan ansiosta Starship Phoenix -avaruusalukselle. Sieltä lähdettyään heidän mukana tulee myös Qwarkin apulaisena toimiva yksisilmäinen Skrunch-niminen apina. Starship Phoenixilla Qwark laitetaan miehistön tiloissa sijaitsevaan häkkiin, jossa hänet yritetään saada takaisin järkiinsä apinoiden ja lukuisten Floranalla johdattamiensa apureiden palvelemisesta. Kaksikko matkustaa Marcadia-planeetalle, jossa heidän täytyy saada käynnissä oleva sota voitettua ja saada ensimmäinen Vid-Comic-peli, joka parivaljakon täytyy mennä pelaamaan läpi Starship Phoenixille. Läpäistyään pelin he huomaavat, että Qwark on muodostanut aiemmista peleistä tutuista Ratchetin apureista ”Q-Force”-ryhmän, joka auttaa Qwarkia päihittämään koko pelin päävastuksen tohtori Nefariouksen.


title: Ratchet & Clank 3

text: Mentyään muutaman planeetan läpi, Ratchet ja Clank saavat raportin tohtori Nefarioukselta, joka uhoaa ettei kukaan pystyisi kukistamaan häntä. Al-niminen korjaaja sanoo Ratchetille ja Clankille, että heidän pitää mennä Daxx-planeetalle. Daxxilla he oppivat Biblioterator-nimisestä härvelistä ja kuulevat kappaleen, jossa kerrotaan että kaikki maailman ihmiset ja olennot pitäisi muuttaa roboteiksi. Seuraavalla planeetalla laulaja Courtney Gears kaappaa Clankin Ratchetin huomaamatta ja vie tämän Nefariouksen luo. Nefarious korvaa Clankin sekä Ratchetin että pelin pelaajan tietämättä Klunkilla, joka on Clankin kopio. Tämän jälkeen heidän täytyy mennä Obanin kuujärjestelmään, jossa heidän pitää auttaa Skiddiä yhden Biobliteratoriin liittyvän jutun tekemisessä. Pian Ratchet ja Klunk saavat selville, että Courtney Gears on kaapannut Skiddin ja muuttanut tämän robotiksi. Kaksikko menee kukistamaan Gearsin tämän kotiplaneetalle, jossa tämä on aikeissa muuttaa Ratchetinkin robotiksi. Ratchet onnistuu kukistamaan Gearsin.


title: Ratchet & Clank 3

text: Sasha kertoo kaksikolle, että näiden pitää mennä tuhoamaan Leviathan, tohtori Nefariouksen avaruusalus kapteeni Qwarkin kanssa. He saavat tuhottua aluksen, mutta Nefarious onnistuu pakenemaan ja laukaisemaan itsetuhon. Ratchet, Klunk ja Skrunch onnistuvat pakenemaan aluksesta, mutta Qwark jää alukseen. Starship Phoenixilla suretaan Qwarkin kuolemaa. Kaksikko etenee kohti Metropolista etsimään Nefariousta, kunnes kesken matkan Nefarious transformoi kaikki Tyhrranoid-olennot roboteiksi, minkä seurauksena ne ovat kestävempiä kuin parivaljakko. Kaksikon saavutettua Nefariouksen Ratchet huomaa, että Clank on vangittu ja että robotti, jota hän luuli Clankiksi, onkin Klunk. Klunk muuntuu jättiläis-Klunkiksi, jonka Ratchet onnistuu kukistamaan. Ratchet ja Clank löytävät Qwarkin elossa Thran-asteroidilta tämän piilopaikasta. Kaksikko pitää Qwarkin selviämisen salaisuutena ja yrittää edetä Starship Phoenixille, mutta he saavat hätäraportin Sashalta, että sinne on hyökätty. Kaksikon pysäytettyä hyökkäyksen, heidän täytyy mennä tuhoamaan Biobliterator Koros-planeetalle, Nefariouksen piilopaikalle. Tuhottuaan Biblioteratorin Sasha raportoi, että Nefariouksella on toinenkin Biobliterator komentokeskuksessa planeetta Mylonilla.


title: Ratchet & Clank 3

text: Kaksikon saavuttua Mylonille ja löydettyään Nefariouksen ja tämän Lawrence-nimisen apurinsa, he ovat aikeissa päihittää Nefariouksen ja Lawrencen. He onnistuvat teleporttaamaan itsensä Biobliteratorin sisälle, minkä jälkeen he matkustavat toiselle paikalle planeetta Mylonille, jonne myös kaksikko lähtee heidän perään. Ratchet ja Clank päihittävät Nefariouksen ja Lawrencen Biobliteratorin. Kesken taistelun kapteeni Qwark tulee yllätykseksi aluksellaan keskelle taistelua auttamaan kaksikkoa. Lopuksi Nefariouksen kone tuhoutuu ja loppujen lopuksi hän ja Lawrence joutuvat asteroidille. Peli päättyy kun Ratchet ja hänen ystävänsä katsovat elokuvateatterissa uusinta osaa elokuvasarjasta "Secret Agent Clank".


title: Ratchet & Clank 3

text: "Ratchet & Clank: Up Your Arsenal" oli koko pelin kehitysnimi, kun Insomniac Team aloitti sen suunnittelemisen. 115 hengen tiimi halusi suunnitella pelistä merkittävästi edeltäjäpeleistä erottuvan pelin. Insomniac uskoi, että yksi tärkeimmistä osioista kehitysprosessissa oli tiukat testit. Työskentelemällä tiiviisti Sonyn kanssa ja kuuntelemalla "Ratchet & Clank" -sarjan faneja tiimi keräsi palautetta ja teki parannuksia peliin. He kokivat että heidän pitää luoda peli, jolla olisi useita eri lajityyppejä joihin lukeutuisi tasohyppely, toiminta ja sivuvieritys lajit. Samaan aikaan, kun Naughty Dog kehitti "Jak 3" -peliä, oli se läheisesti sidoksissa Insomniacin kanssa. Naughty Dogin "Jak & Daxter" ja "Ratchet & Clank" -sarjoilla on samat lajityypit ja molemmista sarjoista molempien pelit on aina julkaistu samaan aikaan. Insomniacin työntekijä, Ryan Schneider sanoi että ”Vertauksellisesti voidaan esittää, että Insomniac haluaa tarkastella sitä, miten Tiger Woods, Michael Jordan ja Kobe Bryant osaavat toimia kun kyse on heidän ammatistaan. Emme todellakaan katso sitä miten vertailisimme peliä muihin urheilijoihin tai peleihin, me vain yritämme tehdä parhaamme ja nostaa urheilun määrää.”


title: Ratchet & Clank 3

text: "Ratchet & Clank 3" esiteltiin ensimmäisen kerran E3 2004 -messuilla, jossa siitä oli pelattava demo. Sen lyhyisyyden ja vähäisen sisällön takia 1UP.com ei pystynyt luokittelemaan peliä parhaaksi toimintapeliksi E3-messuilla. Julkaisun jälkeen peli sai arvostelijoilta todella paljon kehuja. Esimerkiksi GameSpy antoi sille arvosanaksi viisi tähteä ja totesi, että ”kaikkien täytyy ostaa tämä peli välittömästi”. IGN uskoi pelin olevan helpompi kuin sen edeltäjä "", GameSpot taas ajatteli sen muistuttavan liikaa edeltäjäänsä. X-Play sanoi, taas että ”erinomaisen pelattavuuden ja uusien toimintojen sekoitus tekevät siitä todella hyvin menestyvän pelin ja yhden vuoden parhaimmista peleistä”, antaen pelille täydet viisi tähteä.Metacriticin tiedostojen mukaan 12 arvostelijaa antoivat pelille suurimman arvosanan mitä voi antaa. Vuonna 2005 "Ratchet & Clank 3" pääsi Greatest Hits -sarjaan. Samalla pelin julkaisusta lähtien peliä oltiin myyty jo pelkästään Yhdysvalloissa yhteensä 2,15 miljoonaa kappaletta. IGN listasi pelin 12:ksi parhaiten myydyksi peliksi listalle ”The Top 25 PS2 Games of All Time”.


title: Ratchet & Clank 2: Going Commando

text: Ratchet & Clank 2: Going Commando (Australiassa ja monissa PAL-maissa "Ratchet & Clank 2: Locked and Loaded") on "Ratchet & Clank" -pelisarjan toinen osa, joka julkaistiin vuonna 2003. Peli julkaisiin alun perin ainoastaan PlayStation 2:lle mutta julkaistiin myös PlayStation 3:lle ja PlayStation Vita:lle vuonna 2012 osana HD-kokoelmaa. Pelin seuraaja on "", joka julkaistiin vuonna 2004.


title: Ratchet & Clank 2: Going Commando

text: "Ratchet & Clank 2: Going Commando" sisältää ensimmäisestä "Ratchet & Clankista" tutut ohjaimet. Tässä pelissä esitellään kuitenkin uusiakin liikkeitä, kuten sivuttainjuoksu, jolla Ratchet voi väistää muun muassa vihollisten ampumia luoteja tai niiden heittämiä esineitä. Peli sisältää uusia aseita joihin lukeutuu muun muassa ”Lancer”-sarjatuliase ja ”Gravity Bomb” -pommiase.


title: Ratchet & Clank 2: Going Commando

text: Uusia avusteita ovat muun muassa ”Dynamo”, jolla voi aktivoida vihreitä aktivaattoreita, jotka ollessaan toiminnassa muun muassa nostavat hissin ylös, ”Tractor Beam”, jolla voi siirtää tasankoja ja muita esineitä paikasta toiseen sekä ”Electrolyzer”, jolla voi avata tai aktivoida lukuisia juttuja, kuten ovia tai hissejä avaamalla ne vihreistä pistorasioista, josta pääsee minipeliin. Peli sisältää myös vanhan tutun ”OmniWrench 8000” -jakoavaimen, jota voi käyttää lähietäisyydellä olevien vihollisten kukistamiseen. Pelissä voi myös ostaa muutamia edeltäjästä tuttuja Gadgetronin valmistamia aseita niitä myyvältä kaupalta, joka löytyy Vukovar Canyon -nimisestä paikasta planeetta Barlowista. Jos pelaajan omalla muistikortilla on tallennus "Ratchet & Clankista", hän pystyy saamaan kaikki kaupassa myytävänä olevat Gadgetronin aseet täysin ilmaiseksi.


title: Ratchet & Clank 2: Going Commando

text: Pelissä ei ole edeltäjästä tuttuja Hoverboard-ilmalautakisoja, mutta sen sijaan uusia juttuja ovat Hoverbike-leijupyöräkisat, joista voi voittaa joitakin avusteita tai jopa rahana käytettäviä pultteja, sekä areenataistelut, joissa pelaaja voi pelata erilaisia haasteita. Peli sisältää myös edeltäjästä tutut Space Combat -avaruustaistelu, joissa täytyy ampua tietty määrä vihollisia tai esineitä ennen kuin tietty haaste on päästy läpi.


title: Ratchet & Clank 2: Going Commando

text: Peli sisältää myös nanotekniikan, eli energian ja aseiden kehittymissysteemin, jossa pelaaja saa aina yhden nanotekniikkapalkin lisää kun nanotekniikan kehittämismittari täyttyy. Muutama palkki täytyy ansaita keräämällä erikseen muutama kappale nanotekniikankehittämisputkia. Systeemissä pelaajan täytyy ensin täyttää aseiden kehitysmittari täyteen jonka jälkeen aseesta tulee heavy-versio. Tämän jälkeen täytyy kuitenkin hommata Megacorpin ympäri galaksia sijoitetuista myyntipaikoista aseisiin megaversiot ja tämän jälkeen ultraversiot, ennen kuin aseet ovat täydellisesti kehittyneet. Pelaaja voi ostaa muutamasta paikasta lisäosia aseisiin ympäri galaksia piilotetuilla platinapulteilla, jotka olivat edeltäjässä kultapultteja.


title: Ratchet & Clank 2: Going Commando

text: Pelaaja voi edeltäjän tapaan pelata Clankilla. Pelaaja voi kohdata edeltäjästä tuttuja Gadgebotteja, jotka auttavat Clankia muun muassa tappamaan viholliset, joita Clank itse ei voi tappaa ja avaamaan ovia menemällä lukuisiin koppeihin sisälle. Clankin apuna on myös MuscleBot, joka voi muun muassa nostaa laatikoita pois tieltä sekä Bridge Bot, joka voi muuntua sillaksi. HammerBot voi muun muassa rikkoa erilaisia esineitä moukarillaan.


title: Ratchet & Clank 2: Going Commando

text: "Ratchet & Clank: Going Commando" sisältää myös Insomniac-museon, jonne pääsee Silver Citystä planeetta Boldanilta. Siellä pelaaja voi kohdata kaikenlaisia tutkielmia muun muassa esineistä, joita "Ratchet & Clank" ja "Ratchet & Clank: Going Commandoon" oltiin ehdotettu luotavaksi, esim. graafisempi vesi, joka todettiin kumminkin liian raskaaksi PS2-konsolille.


title: Ratchet & Clank 2: Going Commando

text: "Ratchet & Clank: Going Commandon" tarinan alussa Ratchetia ja Clankia haastatellaan suorassa lähetyksessä. Tämän päätyttyä Bogon-galaksissa Megacorpin omalaatuinen johtaja, Mr. Fizzwiget teleporttaa Ratchetin ja Clankin sohvineen Bogon-galaksissa sijaitsevaan paikkaan, jossa he voivat kommunikoida Mr. Fizzwigetin kanssa. Hän kertoo Ratchetille ja Clankille, että jos he auttavat pelastamaan sinisen värisen ja karvaisen Protopet-nimisen lemmikin, hän antaa kaksikolle kaikenlaisia hienouksia. Clank lähtee Megapoliksen kaupunkiin, joka sijaitsee planeetta Endakolla. Ratchet lähtee yksin pelastamaan Protopetia Flying Labista, joka sijaitsee planeetta Aranoksella. Ratchet onnistuu löytämään Protopetin häkkiin vangittuna, mutta Protopetin ryövääjäksi ja Ratchetin väliaikaiseksi viholliseksi tunnistettu varas hämähäkkisotureineen yllättää Ratchetin.


title: Ratchet & Clank 2: Going Commando

text: Hän onnistuu ottamaan Protopetin mukaansa ja pakenee alukselleen. Ratchetin häivyttyä itsekin pois aluksesta näkyy video, jossa varas juttelee TV-radion kautta Ratchetin toisen tulevan vihollisen, Thugs 4-less-rikollisjärjeston johtajan kanssa. Myöhemmin Ratchet saa selville, että Clank on kaapattu omasta asunnostaan Megapoliksessa. Kaappaaja on Unknown Thief. Videossa näytetään kuinka Clank isketään tajuttomaksi sähköiskulla. Ratchet lähtee Megapolikseen pelastamaan Clankia. Saavuttuaan Clankin vankihuoneen katonrajassa olevalle oviaukolle, varas työntää Ratchetin alas vankihuoneeseen, jossa Clank makaa tajuttomana. Ratchet palauttaa Clankin tajuihinsa Electrolyzer-laitteella. Clank pakenee huoneesta ilmastointikanavan kautta ja vapauttaa Ratchetin löytämänsä kytkimen avulla.


title: Ratchet & Clank 2: Going Commando

text: Parin planeetan jälkeen kaksikon täytyy mennä planeetta Notakille Canal Cityyn jossa heidän täytyy saada selville lisää tietoa Protopetista, he kuitenkin huomaavat että he eivät ehtineet paikalle ennen varasta ja he toteavat sen myötä olevansa taas myöhässä. Kaksikko löytää tietoa Protopetista ja he matkustavat seuraavaksi planeetta Siberiukselle jossa he kohtaavat varkaan ja Protopetin, jonka varas on sitonut rakettiin jonka hän aikoo laukaista avaruuteen. Kaksikko saa kuitenkin päihitettyä hänet ennen kuin ehtii toteuttaa aikeensa, sitten kaksikko matkaa planeetta Taboralle jossa heidän pitää tavata Mr.Fizzwiget, mutta erään erehdyksen takia he joutuvat kaivokseen. Päästyään kaivoksesta ulos, he kohtaavat taas varkaan joka vaatii kaksikkoa luovuttamaan Protopetin hänelle, mutta putoaakin pois aluksen katolta jonka seurauksena hän paljastuu naamion takaa Angela Crossiksi joka on naaraspuolinen Lombax.


title: Ratchet & Clank 2: Going Commando

text: Mentyään muutaman planeetan läpi kaksikko joutuu menemään Dobbo-planeetalle Megacorpin testauslaitokselle, jossa heidän täytyy löytää seuraava raporttitelevisio. Saavuttuaan sen luo, Angela lähettää raportin siitä että Thugs 4-less on kaapannut hänen oman lentävän laboratorion. Seuraavalla planeetalla, eli Boldanilla kaksikko kohtaa Thugs 4-lessin johtajan ja hänen muutaman apurin, he pidättävät kaksikon ja vievät heidät kaappaamansa lentävän laboratorion vankiloihin. Paettuaan laboratorion vankiloista he näkevät taas uuden raporttivideon jossa Thugs 4-less kaappaa Angelan, Ratchetin ja Clankin mentyä yhden planeetan läpi, he menevät Thugs 4-lessin tukikohtaan planeetta Snivelakille, jossa he tuhoavat sekä Thugs 4-lessin johtajan että hänen jättirobottinsa. Tuhottuaan robotin ja vapautettuaan Angelan, kaksikon täytyy matkustaa Megacorpin jakelulaitokselle planeetta Smolgiin, jossa he huomaavat että heidän tarvitsee koota Hypnomatic-niminen härveli jonka osat ovat hajaantuneet kolmelle eri planeetalle.


title: Ratchet & Clank 2: Going Commando

text: Löydettyään osat, Ratchet ja Clank menevät planeetta Greldinille, eli Angelan kotiplaneetalle jossa heidän täytyy pelastaa Angela ja hänen kotinsa useammankin Protopet-olennon piirityksiltä joista on ollut yhdellä aiemmallakin planeetalla kauhea riesa ihmisille ja roboteille, pelastettuaan Angelan, kaksikko saa häneltä avainkortin jota he tarvitsevat seuraavassa kohteessa joka on Yeedil-planeetalla sijaitseva Megacorpin päämaja. Siellä heidän täytyy päästä laboratorioon jossa he voivat saada kaikki Protopetit ohjelmoitua hyviksi ja tuhoa aiheuttamattomiksi lemmikeiksi. Päästyään paikalle, kapteeni Qwark yllättää Ratchetin, Clankin ja Angelan, riisuuntumalla Mr.Fizzwigetiä esittävästä vale-asusta. Sen jälkeen Qwark yrittää muuttaa yhtä Protopet-olentoa pelkästään pahaksi, mutta siinä käykin erehdys ja se muuttuukin mutantti-Protopetiksi joka nielaisee Qwarkin. kaksikon päihitettyä mutantti-Protopetin, Qwark lentää pois Protopetin sisältä, sitten he pienentävät sen takaisin normaaliksi ja hyvänpuoliseksi.


title: Ratchet & Clank 2: Going Commando

text: Lopuksi Ratchet, Clank ja Angela ovat Megapoliksella uudessa asunnossaan jossa he miettivät että mitä Qwarkille tapahtui. Pelaajalle ja kaksikolle selviää että hän on töissä Megacorpilla jossa hän joutuu loppujen lopuksi Crochitizer-nimisen laitteen testaajaksi.


title: Ratchet & Clank 2: Going Commando

text: Sony luokitteli "Ratchet & Clank: Going Commandon" heidän Greatest Hits -sarjaan peleistä, jotka on kehitetty Playstation 2:lle. Peli sai Platinum-merkinnän 13. elokuuta 2004. Japanissa peli luokiteltiin The Best Games -pelilistaan 8. heinäkuuta 2004.


title: Ratchet & Clank: Size Matters

text: Ratchet & Clank: Size Matters (Japanissa Ratchet & Clank 5) on Ratchet & Clank pelisarjaan kuuluva tasohyppelypeli. Peli julkaistiin vuonna 2007 PlayStation Portable:lle ja PlayStation 2:lle. PlayStation 2 -versio julkaistiin suomeksi tekstitettynä.


title: Secret Agent Clank

text:
Secret Agent Clank on Ratchet & Clank pelisarjaan kuuluva tasohyppely videopeli joka julkaistiin PlayStation Portable:lle vuonna 2008 ja PlayStation 2:lle vuonna 2009. Pelissä Ratchet joutuu vankilaan rikoksesta jota hän ei tenhyt mutta Ratchetin paras ystävä Clank yrittää pelastaa Ratchetin vankilasta todistamalla ettei Ratchet ole rikollinen.
Aluksi Clank murtautuu pultaire museoon etsimään johtolankoja varastetusta helmestä jonka kaikki luulevat Ratchetin varastaneen. Museosta Clank löytää vihjeitä kun-fu taikurista joka asuu suurkaupungissa. Planeetalle saavuttuaan Clank kulkee ansaan mutta saa kutsuttua agenttitoimistosta kolme pientä apuria jotka pelastavat Clankin. Clank joutuu lukuisille eri planeetoille helmen mukana ja passittaa välillä muutamia rikollisia vankilaan eri planeetoilla.


title: Marjo Rein

text: Marjo Rein on suomalainen Yleisradion uutisankkuri. Rein siirrettiin Ylen marraskuussa 2014 päättyneissä yt-neuvotteluissa lähetystoimittajaksi. Lähetystoimittaja on esiintyvä toimittaja, joka auttaa televisiolähetyksen rakentamisessa ja tekee tarvittaessa studion muita suoria osuuksia, sekä tekee tarvittaessa uutisjuontajavuoroja. Hän juonsi myös vuonna 2009 "Yle Uutiset 50 vuotta" -juhlatilaisuutta Vanhalla ylioppilastalolla Helsingissä yhdessä Jussi-Pekka Rantasen kanssa. Rein oli 2004–2014 naimisissa muusikko Olli Ahvenlahden kanssa.


title: Hospital

text: Hospital voi tarkoittaa:


title: Alppilentäjät

text: Alppilentäjät tarkoittaa Glarusin Alppien yllä Sveitsissä lentoveneiden siirtolennolla 7. syyskuuta 1920 surmansa saaneita Suomen ilmavoimien lentäjiä. Koneet oli ilmavoimille lahjoittanut tupakkatehtailija A. K. Christides.


title: Alppilentäjät

text: 7. syyskuuta 1920 järjestettiin kahden Savoia-lentoveneen siirtolento Italiasta Suomeen. Koneet olivat yksimoottorisia ja kaksitasoisia ja ne oli tarkoitettu tiedustelu- ja pommitustehtäviin. Aamulla kello 6 Maggiorejärveltä startanneet koneet ylittivät Italian ja Sveitsin rajan muodostelmassa lentäen, mutta eksyivät pian tämän jälkeen toisistaan. Vänrikki Carl-Erik Leijerin ohjaama kone, matkustajana italialainen mekaanikko Carlo Riva, laskeutui kello 8 Reiniin oikean reitin tarkistamista varten. Lentoonlähdön jälkeen seuraava havainto koneesta tehtiin Zollikonin kylän yläpuolella kello 9.35, jolloin siitä nähtiin irtoavan osia, jonka jälkeen kone syöksyi Zürichjärveen. Molemmat koneessa olleet saivat surmansa. Majuri Väinö Mikkolan ohjaama toinen kone katosi ja sen jäännökset sekä koneessa olleiden Mikkolan ja luutnantti Äly Durchmanin ruumiit löydettiin viisi viikkoa myöhemmin Glims-jäätiköltä, noin 50 km:n päästä Zürichistä. Koneen korkeusmittari näytti löydettäessä lukemaa 4 400 metriä sekä kello aikaa 8.47. Koneen osia löydettiin lisää vielä vuonna 1958.


title: Alppilentäjät

text: Onnettomuuksien syitä ei saatu koskaan tarkasti selvitettyä. Tutkimusten mukaan koneiden potkurit olivat voineet liimauksistaan auetessa rikkoutua, joko valmistusvirheen tai sabotaasin takia ja rikkoa koneiden ohjausvaijerit. Myös nousevan turbulenssin aiheuttamaa koneiden rikkoutumista pidettiin mahdollisena.


title: Alppilentäjät

text: Tapahtumien muistoksi "ilmavoimien vainajien muistopäivää" vietetään vuosittain syyskuun seitsemäntenä. Alppilentäjien yhteinen hautamuistomerkki löytyy Helsingin Hietaniemen hautausmaan uudelta alueelta.


title: Weißenhofsiedlung

text: Weißenhofsiedlung on asuinalue Stuttgartissa, Saksassa. Se rakennettiin 1927 Deutscher Werkbundin esittelyalueena. Weißenhofsiedlungia oli suunnittelemassa 16 arkkitehtia, ja heidän johtajanaan toimi saksalainen Ludwig Mies van der Rohe.


title: Weißenhofsiedlung

text: Deutscher Werkbund käynnisti projektin vuonna 1925. Sen tavoitteena oli rakentaa uusi malliasuinalue tulevaisuuden ihmisten asumistavaksi suurissa kaupungeissa. Keväällä 1926 Mies van der Rohen alaisuudessa työskenteli useita nuoria modernismia edustavia arkkitehtia. Weißenhofsiedlungiin kohosi lopulta 21 rakennusta, joissa oli 63 asuntoa.


title: Weißenhofsiedlung

text: Stuttgartin kaupunki myi koko asuinalueen Saksan valtakunnalla vuonna 1938. Siitä oli tarkoitus muokata sotilasalue. Toinen maailmansota kuitenkin pysäytti suunnitelmat alueen purkamisesta. Mies van der Rohen suunnittelemasta rakennuksesta tuli lastensairaala ja Max Tautin rakennuksesta tuli Wehrmachtin toimisto. Koska osiin taloista asennettiin ilmatorjuntatykkejä, Weißenhofsiedlung oli myös pommitusten kohteena 1944. Kymmenen rakennusta tuhoutui pommituksissa, ja loputkin olivat vaarassa joutua raivatuksi sodan jälkeen taloudellisen kasvun aikana. Kuitenkin vuonna 1956 loput 11 rakennusta suojeltiin historiallisena muistomerkkinä.


title: Weißenhofsiedlung

text: Seuraavat arkkitehdit osallistuivat Weißenhofsiedlung suunnitteluun:


title: Ylinen

text: Ylinen voi tarkoittaa muun muassa seuraavia:


title: Ihmissuhdekoulukunta

text: Ihmissuhdekoulukunnalla kuvataan Yhdysvalloissa ja Isossa-Britannissa 1920-luvulla syntynyttä johtajien ja tutkijoiden joukkoa, jotka kokivat aikaisemman johtamisen tieteellisen suuntauksen (taylorismi) väheksyneen työntekijöitä ihmisinä. Ihmissuhdekoulukunnan syntyyn vaikutti vahvasti teollistuneissa Yhdysvalloissa pyrkimys parantaa teollisen työväen työoloja ja -etuuksia (esimerkiksi lomia, sairauslomia, työterveydenhuoltoa ja eläketurvaa). Vuonna 1929 sattunut pörssiromahdus ja senjälkeinen lama muokkasivat yhdysvaltalaisten käsitystä yhteiskunnan vastuusta ja valtiosta vaadittiin hyvinvoinnin varmistajaa. Ensimmäiset henkilöstöjohtajat palkattiinkin 1930-luvulla Yhdysvalloissa.


title: Ihmissuhdekoulukunta

text: Edelleen toinen maailmansota vahvisti yhteishenkeä amerikkalaisissa yrityksissä. Sodan jälkeen amerikkalaiset yritykset menestyivät kansainvälisillä markkinoilla ja kasvoivat voimakkaasti. Yritysten nopea kasvu loi vaatimuksia työntekijöiden viihtyvyydelle ja sitoutumiselle yritykseen. Tämä kiihdytti entisestään ihmissuhdekoulukunnan oppien omaksumista Yhdysvalloissa ja Isossa-Britanniassa.


title: Ihmissuhdekoulukunta

text: Nykyaikainen henkilöstöjohtaminen perustuu paljon ihmissuhdekoulukunnan kehittämiin teorioihin ja menetelmiin.


title: Ihmissuhdekoulukunta

text: Australialainen Elton Mayo oli ensimmäisiä ihmissuhdekoulukunnan uranuurtajia. Hän osallistui kuuluisiin amerikkalaisessa Hawthorne-elektroniikkatehtaassa järjestettyihin tutkimuksiin, joissa tutkittiin tulospalkkauksen (etujen) vaikutusta työntekijöiden tuottavuuteen. Työntekijöille annettiin muutenkin enemmän vastuuta, he saivat muun muassa pitää taukoja ja heille tarjottiin lounas. Koeryhmän tuottavuus parani merkittävästi. Tutkimusryhmä kuitenkin tulkitsi, että tuottavuutta oli nostanut varsinkin koeryhmän saama huomio.


title: Ihmissuhdekoulukunta

text: Mayon mukaan Hawthorne-tutkimukset osoittivat varsinkin, että työntekijöiden työolot kokonaisuudessaan vaikuttivat eniten työn tuottavuuteen. Yksittäiset toimenpiteet kuten tauot tai parempi valaistus eivät yksinään vaikuttaneet olennaisesti tuottavuuteen. Tutkimuksen perusteella Mayo esitti uuden tutkimusmenetelmän: työntekijät saivat vapaamuotoisesti kertoa ongelmistaan esimiehilleen (palaute). Työntekijöille oli tärkeää tulla kuulluksi ja pelkästään haastattelut paransivat heidän mielipidettään työstä.


title: Ihmissuhdekoulukunta

text: Fritz Roethlisberger opiskeli MIT:ssä sekä Harvardin ja Columbian yliopistoissa. Hänkin osallistui Hawthorne-tutkimuksiin. Roethlisbergerin tärkein teesi oli, että tehokkuuteen ja taloudellisuuteen tähtäävissä ratkaisuissa on tärkeää huomioida aina myös työntekijöiden viihtyvyys. Lisäksi hänen ja hänen työtoverinsa William Dicksonin mukaan työnantajan on huomioitava myös työntekijöiden psyykkiset tarpeet (esim. työpisteiden sijoittelu ja niiden merkitys sosiaalisiin suhteisiin työssä).


title: Ihmissuhdekoulukunta

text: Chester Barnard työskenteli 1900-luvun alkupuolella AT&T-puhelinyhtiössä useissa tehtävissä ja lopulta New Jerseyn alueellisen yksikön johtajana. Johtajan työssä hän tutustui organisaatiokulttuurien eroihin ja niiden ongelmiin. Barnardin mukaan organisaatio on kaikkien sen sosiaalisten prosessien kokonaisuus. Hänen mukaansa johtamisen tärkein tehtävä on luoda työntekijöille yhteinen päämäärä, jonka puolesta on mielekästä työskennellä. Edelleen, vaikka yrityksen päämäärää ei koettaisi työntekijöiden puolelta omaksi, saadaan heidät työskentelemään tavoitteen hyväksi, jos he voivat samalla ajaa omaa etuaan (esimerkiksi tulospalkkauksen tai uuden aseman avulla).


title: Ihmissuhdekoulukunta

text: George Homans oli Elton Mayon oppilas, joka tutki organisaation formaalin ja epäformaalin toiminnan välisiä jännitteitä. Tämä epävirallisen toiminnan tiedostaminen on vaikuttanut merkittävästi organisaatioteorioiden kehitykseen.


title: Ihmissuhdekoulukunta

text: Rensis Likert oli Kurt Lewinin oppilas, joka tutki Michiganin yliopistossa vuodesta 1945 lähtien johtamistyylien vaikutusta työntekijöiden tehokkuuteen ja tyytyväisyyteen. Likertin tutkimustulokset korostivat työntekijäsuuntautuneen johtamistavan etuja verrattuna tuotantosuuntautuneeseen johtamistapaan. Hän hahmotteli jo tuolloin modernia, verkostomaista organisaatiota, jossa päätöksenteko perustuisi eri ryhmien väliseen yksimielisyyteen.


title: Ihmissuhdekoulukunta

text: Suomessa ihmissuhdekoulukunnan pioneereja olivat dosentti Aksel Rafael Kurki ja poliitikko V. A. Niininen. Heidän 1930- ja 1940-luvuilla tekemä työnsä pohjusti Teknillisen korkeakoulun työpsykologian laboratorion perustamista vuonna 1946 ja Työterveyslaitoksen psykologian osaston perustamista vuonna 1951.


title: Ihmissuhdekoulukunta

text: Suomen ensimmäinen työpsykologian professori oli Ohto Oksala, joka kirjoitti teoksen Työn psykologia vuonna 1948. Ohto Oksala kehui tieteellisen liikkeenjohdon menetelmiä ja sen perustana olevaa rationalisoimista. Hän totesi, että on paitsi teknillistä rationalisoimista, myös biologista rationalisoimista, joka edelleen oli psykologista tai fysiologista rationalisointia. Oksala oli vakuuttunut Hawthorne-tutkimusten perusteella siitä, että sosiaalisten suhteiden luoma kokonaisuus vaikutti olennaisesti työn tuottavuuteen. Oksala tutki teoksessaan muun muassa sitä, miten työntekijää voitiin estää kyllästymästä työhönsä. Yhtenä lääkkeenä tähän hän toi vapaa-ajan harrastukset, jotka voivat kompensoida tylsää työtä.


title: Sileävalukerho

text: Sileävalukerho oli 1950- ja 1960-luvulla kokoontunut valtakunnallinen rakennusurakoitsijoiden ja rakennusliikkeiden omistajien epävirallinen yhdistys, joka tutki ja teki jäsenistölle tunnetuksi teollista elementti- ja betonirakennustekniikkaa. Kerho myös lobbasi päättäjille voimakkaasti teollisen elementtituotannon ja aluerakentamisen etuja.


title: Sileävalukerho

text: Kerhon jäsenet olivat eri puolilta maata olevien rakennusliikkeiden johtajia. Koska yritysten päämarkkina-alueet olivat eri puolilla maata, eivät ne kilpailleet samoista urakoista, joten tietoa ja kokemuksia betonielementtitekniikasta voitiin vaihtaa vapaammin. Jäsenillä oli yhteinen näkemys teollisen betonielementtitekniikan tuomista tulevista kustannussäästöistä rakentamisessa.


title: Sileävalukerho

text: Vuonna 1957 perustetun kerhon jäseniä olivat:


title: Sileävalukerho

text: Sileävalukerhon jäsenyys ei ollut auki kaikille. Rakennusalan keskeisimpiin vaikuttajiin kuulunutta Armas Puolimatkaa ei otettu joukkoon. Puolimatkaa varottiin; hänet tiedettiin häikäilemättömäksi liikemieheksi, jonka käytöskin saattoi olla hyvin ronskia.


title: Sileävalukerho

text: Kerho järjesti seminaareja ja ulkomaanmatkoja. Mukaan kutsuttiin rakennusalan asiantuntijoita eri tahoilta, virkamiehiä ja poliittisia päättäjiä. Seminaareissa tuotiin esille teollisen asuntotuotannon kustannustehokkuutta ja suurten aluerakentamiskohteiden välttämättömyyttä. Matkoilla haettiin oppia elementtitekniikasta ja tutustuttiin teolliseen rakennustuotantoon eri maissa. Mukana olivat usein esimerkiksi rakennushallituksen pääjohtaja Jussi Lappi-Seppälä, Aravan (myöh. Asuntohallituksen) pääjohtaja Olavi Lindblom ja Postisäästöpankin pääjohtaja Teuvo Aura. Sileävalukerholaiset pääsivät esittelemään virkamiehille omaksumiaan uusia tekniikoita ja vakuuttamaan niiden toimivuutta.


title: Sileävalukerho

text: Vuonna 1964 kerhon jäsenet perustivat Asuntopoliittinen yhdistys ry:n. Yhdistyksen tarkoituksesi määriteltiin säännöissä "sosiaalisen asuntotuotannon edistäminen". Varsinaisesti yhdistys oli kuitenkin perustettu ajamaan elementtituotantoa käyttävien rakennusliikkeiden etuja.


title: William Lamb

text: William Lamb (1779 – 1848), 2. varakreivi Melbourne, oli brittiläinen poliitikko, joka toimi Ison-Britannian sisäministerinä vuosina 1830–1834 ja pääministerinä vuonna 1834 ja uudelleen 1835–1841. Hän edusti whigejä. Lambin menestys politiikassa perustui hänen sosiaalisiin taitoihinsa; hänen poliittiset puheensa olivat usein sekavia.


title: William Lamb

text: Kun kuningatar Viktoria nousi valtaan 18-vuotiaana, häntä 40 vuotta vanhempi valtiomies Lamb ohjasi nuorta kuningatarta valtiomiestaidoissa ja vietti useita tunteja päivässä kuningattaren seurassa pääministerin ja yksityissihteerin ominaisuudessa.


title: William Lamb

text: Melbournen kaupunki Australiassa on nimetty hänen mukaansa.


title: Eduard Fuchs

text: Eduard Fuchs (31. tammikuuta 1870 Göppingen, Saksa – 26. tammikuuta 1940 Pariisi, Ranska) oli saksalainen marxistinen kulttuurihistorioitsija, tietokirjailija, taidekeräilijä ja poliittinen aktivisti.


title: Eduard Fuchs

text: Fuchs sai jo nuorena sosialistisen ja marxistisen vakaumuksen. Hän liittyi vuonna 1886 kiellettyyn Sosialistiseen kansanpuolueeseen, joka on Saksan sosiaalidemokraattinen puolueen edeltäjä. Vuonna 1892 hänestä tuli satiirisen viikkolehden "Süddeutscher Postillon" päätoimittaja ja myöhemmin "Leipziger Volkszeitung" toimittaja. Fuchs kirjoitti kiistanalaisia tekstejä, joiden takia hän joutui myös vankilaan muutamaan kertaan. Vankilassa ollessa Fuchs kirjoitti muun muassa kirjan "Karikatur der europäischen Völker" (”Eurooppalaisten kansojen karikatyyri”).


title: Eduard Fuchs

text: Fuchs muutti 1900-luvun alussa Berliinin, jossa toimitti sosialistista sanomalehteä nimeltä "Vorwärts". Seuraava vuonna hän aloitti kuusiosaiseksi laajenneen sarjansa, "Sittengeschichte", moraalikäytännöistä. Sarjan viimeinen osa ilmestyi vuonna 1912. Fuchs muutti Egyptiin taiteilija Max Slevogtin kanssa juuri ennen ensimmäisen maailmansodan alkua 1914. Sodan aikana Fuchs oli pasifisti, ja sodan jälkeen Lenin laittoi hänet johtamaan vankien vaihtokauppaa Saksan kanssa. Fuchs olikin Kominternin johtajia Berliinissä 1919. Hän oli kiinnostunut karikatyyreistä, joten hän myös tutki ranskalaisen pilapiirtäjän Honoré Daumieria, josta kirjoitti myös kolmiosaisen catalogue raisonnén. Fuchs erosi puolueesta 1929, kun siitä oli erotettu monia sen vahvoja kannattajia. Ranskaan Fuchs muutti 1933, kun Adolf Hitler nousi valtaan Saksassa.


title: Rakenneanalyyttinen paradigma

text: Rakenneanalyyttisella paradigmalla tarkoitetaan 1950-luvulla Yhdysvalloissa syntynyttä tapaa tutkia organisaatioita kokonaisuuksina niiden rakenteen näkökulmasta. Amerikkalaisten yritysten kasvaessa voimakkaasti toisen maailmansodan jälkeisenä aikana syntyi useita suuryrityksiä, joissa yrityksen toimintojen ja vastuun jaottelun merkitys korostui.


title: Rakenneanalyyttinen paradigma

text: Rakenneanalyyttisen näkökulman pohjalla oli mullistava käsitys siitä, että yritysten tuli muodostaa toimiva suhde ympäristöönsä. Toisaalta rakenneanalyyttinen paradigma perustuu rationaalisuuteen. Organisaatio nähtiin kokonaisuutena, järjestelmänä, ja työntekijät sen muodostavina osina. Järjestelmäteoria ja systeemianalyysi ovat tieteenaloja, jotka liittyvät vahvasti rakenneanalyyttisen näkökulman tutkimukseen. Myös kybernetiikka tutkimusalana ei ole kaukana rakenneanalyytikasta. Kyberneettinen järjestelmä mukautuu palautteen perusteella ympäristöönsä.


title: Rakenneanalyyttinen paradigma

text: Rakenneteorioita on tutkittu Suomessa 1970-luvulta lähtien. Myös Suomessa kohdattiin suuryrityksissä rakenteellisia ongelmia 1960- ja 1970-luvuilla.


title: Rakenneanalyyttinen paradigma

text: Jules Henri Fayol toimi ranskalaisen kaivosyhtymän johtajana vuodesta 1888 lähtien aina 1920-luvulle saakka. Hän näki työssään johtamisessa tapahtuvia puutteita ja kehitti johtamista tieteenä eteenpäin. Fayol määritteli johtamiselle tehtävät; hän myös määritteli johtajan vaadittavat ominaisuudet sekä johtamisen periaatteet. Hänen mukaansa organisaation eri tasoilla työskenteleviltä vaadittiin erilaisia ominaisuuksia; hän tiedosti vahvasti erilaiset tarpeet erilaisille rakenneyksiköille.


title: Rakenneanalyyttinen paradigma

text: Alfred P. Sloan (1875-1966) toimi General Motorsin johtajana ja uudisti ratkaisevasti sen rakennetta. Yritys jaettiin yksiköihin. Sen hallinto keskitettiin mutta toiminnot hajautettiin. Näin yrityksen osat saatiin toimimaan tehokkaasti mutta yhteistä tavoitetta kohti. Sloan jakoi yrityksen hallinnon kolmeen osaan. Nämä olivat johtoryhmä (talous, toiminnan suunnittelu), henkilöstö- ja tukiosastot (johtoryhmän avustaminen) ja liiketoimintaosastoihin, jotka keskittyivät johtoryhmän päätösten toteuttamiseen.


title: Rakenneanalyyttinen paradigma

text: Kolmas erittäin olennainen rakenneanalyyttisen koulukunnan edustaja oli Peter Drucker (1909-2005). Hänen mukaansa organisaation osan johtajan työn on tehdä työnsä niin, että organisaation osalle määritellyt tavoitteet toteutuvat. Johtajia on siis kontrolloitava objektiivisten tavoitteiden avulla. Tavoitteiden toteutumista tulee valvoa. Näin johtaja voi toimia tehokkaasti eikä hänen kontrollointiinsa kulu paljon henkilöresursseja. Hän tulkitsi johtamista tavoitejohtamisen näkökulmasta. Johtaja voidaan määritellä vastuu, jos hänen tehtävänsä on selkeä. Tällainen ajattelu nopeutti useissa amerikkalaisissa yrityksissä organisaation rakenteen määrittelyä ja uusia rakennemalleja. Drucker toimi menestyksekkäästi yrityskonsulttina.


title: Rakenneanalyyttinen paradigma

text: Organisaatioiden tutkijat Richard Scott ja Amitai Etzioni tutkivat organisaatioita kontingenssin näkökulmasta. Kontingenssilla tarkoitetaan sitä, että erilaiset ympäristöt vaativat erilaisia organisaatioita ja rakenteita. Yritys menestyy, jos sen organisaatio sopii hyvin sen toimintaympäristöön. Edelleen, koska ympäristö jatkuvasti välttämättä muuttuu, on myös yrityksen rakenteen muututtava jatkuvasti.


title: Kisko-Kalle

text: Kisko-Kalleksi kutsutaan Tampellan vuosina 1956–1959 valmistamia "raidetraktoreita", joille Valtionrautatiet antoi sarjamerkinnän Trr. Näitä vetureita oli käytössä kymmeniä sekä Valtionrautateillä että teollisuuslaitoksilla.


title: Kisko-Kalle

text: Raidetraktorin kehitti alun perin saksalainen Hermann Josef Breuer 1910-luvun alussa. Raidetraktorissa oli ideana käyttää siirrettävien vaunujen painoa veturin kitkapainon lisäämiseksi. Yhtiö nimeltä Maschinen- und Armaturenfabrik vorm. H. Breuer & Co aloitti Breuer-raidetraktoreiden valmistuksen vuonna 1914. Vasta vuonna 1923 yhtiön omistajanvaihdoksen jälkeen tuotanto pääsi kunnolla vauhtiin. Vuonna 1929 yhtiöstä tuli osakeyhtiö ja se muutti nimensä Breuer-Werk AG:ksi. Raidetraktoreita valmistettiin yhtiön toiminnan loppumiseen 1957 asti.


title: Kisko-Kalle

text: 40 vuoden aikana Breuer-raidetraktoreiden peruskonstruktio pysyi samana, mutta ne kehittyivät huomattavasti vuosien saatossa. Ensimmäisen mallin eli tyyppi I:n suurin junapaino oli 80 tonnia, ja tyyppi II:lla se oli jo 230 tonnia. Tyyppi III:ssa oli 40 hv:n moottori, ja suurimmaksi junapainoksi sille ilmoitettiin 350 tonnia. Tyyppi IV:stä alkaen vetureihin alettiin rakentaa umpinainen ohjaamohytti. Aiemmissa versioissa ohjaamo oli ollut joko pressulla suljettava tai täysin suojaton. Tyyppi IV:n maksimijunapaino oli jo 420 tonnia. Viimeinen valmistettu malli oli tyyppi V, joka ei juuri eronnut tyyppi IV:stä.


title: Kisko-Kalle

text: Breuer-raidetraktoreiden tuotantomääristä ei ole varmaa tietoa, koska tehtaan toimituslistat ovat suurelta osin kadonneet, mutta lukema lienee noin tuhannen tienoilla. Vetureita toimitettiin Saksan lisäksi muun muassa Italiaan, Neuvostoliittoon, Norjaan, Ruotsiin, Suomeen, Egyptiin ja Uruguayhyn. Lisenssillä raidetraktoreita valmistettiin ainakin Suomessa, Italiassa ja Tanskassa.


title: Kisko-Kalle

text: Ensimmäiset kolme Breuer-raidetraktoria toimitettiin Suomeen Valtionrautateille vuosina 1929–1930. Ne olivat käytössä ilmeisesti konepajoilla Pieksämäellä ja Vaasassa sekä Mäntyluodon satamassa. Mäntyluodon veturi siirtyi myöhemmin Oulun konepajalle josta edelleen Siuroon. Lisäksi Suomeen on toimitettu Breuereita Mercantilelle Helsinkiin 1920-luvulla, Valtionrautateille vuonna 1952 ja Lännen Tehtaille Säkylään.


title: Kisko-Kalle

text: Tampella siirtyi moottoriveturituotantoon raidetraktoreiden kautta. Yhtiö hankki traktoreiden valmistuslisenssin ja alkoi valmistaa raidetraktoreita nimellä "Kisko-Kalle". Kisko-Kallet vastasivat tyypin V Breuer-traktoria. Suurimpana erona voidaan pitää Tampellan tuotteessa ollutta kunnollista ikkunalla varustettua ovea.


title: Kisko-Kalle

text: Vuonna 1954 Valtionrautatiet tilasi kokeeksi Tampellalta kymmenen Kisko-Kallea. Vuonna 1956 toimitettiin Valtionrautateille vielä kaksi veturia sekä lisäksi myytiin veturit Joutseno-Pulpille, Finnish Chemicalsille Äetsään ja Enso-Gutzeitille Uimaharjuun.


title: Kisko-Kalle

text: Vuonna 1957 tilasi Valtionrautatiet 25 Kisko-Kallea lisää. Veturit toimitettiin vuosina 1958–1959. Lisäksi toimitettiin vetureita Valtion viljavarastolle Naantaliin, Tampellalle itselleen Inkeroisiin ja Enso-Gutzeitille Karhulaan. Vuonna 1960 toimitettiin vielä kaksi Kisko-Kallea Valtionrautateille. Viimeinen veturi, Lko 39, luovutettiin 16. helmikuuta 1960, ja samassa yhteydessä loppui Tampellan ura veturitehtaana.


title: Kisko-Kalle

text: Valtionrautatiet antoi tilaamilleen Kisko-Kalleille aluksi sarjamerkinnän Lko-KK ja numerot 1–39. Tunnuksen loppuosa KK tuli Tampellan veturille antamasta Kisko-Kalle-nimestä. Vuonna 1965 sarjamerkiksi tuli Trr-Lko. Vuosina 1966–1968 siirrettiin kuusi veturia varikoiden sisäiseen käyttöön, ja nämä saivat sarjatunnukset Trr Vo 1/Trr Hto, Trr Ko 2–6 ja Tre-Ko 3. Vuonna 1970 jäljellä olevat veturit saivat uuden sarjamerkin Trr ja uudet numerot 351–378.


title: Kisko-Kalle

text: Kisko-Kalleja käytettiin paljon liikennepaikoilla, joilla oli runsaasti vaunukuormaliikennettä. Tällaisia olivat muun muassa Tikkurila, Pitäjänmäki, Järvenpää, Kerava, Pohjankuru, Rajamäki ja Siuro. Vetureita käytettiin myös paljon konepajoilla ja varikoilla vaunujen ja vetureiden siirtoon. Lyhyytensä ansiosta ne olivat erityisen käteviä kääntöpöydillä.


title: Kisko-Kalle

text: Kisko-Kallea ajettiin seisten, sillä ohjaamo oli niin ahdas, että istuminen oli mahdotonta. Veturin keveyden takia se löi helposti ympäri hyvinkin pienillä junapainoilla. Ykkösvaihde oli todella pieni, jotta liikkeelle lähtö olisi ylipäätään mahdollista, ja nelosvaihteella veturin huippunopeuden 25 km/h sai ylitettyä vain vaivoin. Kisko-Kallejen hiekoitusputki sijaitsi hyvin hankalassa paikassa kaukana molemmista akseleista. Tästä syystä hiekoitus piti tehdä jo ennen vaunuroikkaan kiinnittymistä.


title: Kisko-Kalle

text: Pienestä huippunopeudestaan huolimatta vetureita käytettiin myös linja-ajossa, sillä usein ne hoitivat sijoituspaikastaan myös naapuriliikennepaikkojen vaihtotyötarpeista. Myös konepajakäynnit aiheuttivat hyvinkin pitkiä linja-ajoja. Kisko-Kallen sai pitkiä konepajakäyntejä varten kuormata Hd-, Hdk- tai Hk-vaunuun. Vuonna 1959 rakennettiin Kisko-Kallelle oma kuljetusvaunu, joka sai tunnuksen BH 060350. Vaunussa oli rampit ja vintturi Kisko-Kallen lastaamista varten.


title: Kisko-Kalle

text: Kisko-Kallet osoittautuivat aivan liian pienitehoisiksi junapainojen kasvaessa. Linjalle jääneet junat aiheuttivat toisinaan liikennehäiriöitä. Niinpä niitä korvattiin muun muassa Tve1- ja Tka3-sarjojen vetureilla. Viimeistään pienten liikennepaikkojen vaunukuormaliikenteen hiljennyttyä alkoi Kisko-Kallejen aika päivystysvetureina olla ohi. Viimeinen päivystyskäytössä ollut Kisko-Kalle sinnitteli Siurossa vuoteen 1979 asti. Viimeiset teollisuuskäytössä olleet Kisko-Kallet olivat Perniössä, Hangossa ja Meltolassa.


title: Kisko-Kalle

text: Tällä hetkellä ainoat VR:n käytössä olevat Kisko-Kallet ovat Turun varikolla (Trr 359 ja Trr 370) ja Imatran vaunukorjaamolla (Trr 376). Museoituina niitä löytyy Haapamäeltä kolme kappaletta ja Suomen Rautatiemuseosta yksi kappale sekä Toijalasta alkuperäinen Breuer tyyppiä VL.


title: Kisko-Kalle

text: Kisko-Kalle oli kaksiakselinen pienveturi. Se oli todella lyhyt: pituus puskimineen oli vain 3 520 mm. Painoa oli 5,5 tonnia. Moottori oli sijoitettu ohjaamohytin alle, eikä siinä ollut minkäänlaista tärinänvaimennusta. Veturin runko oli hyvin matala, ja sen molemmissa päissä sijaitsivat pyöräkerrat. Pyörän läpimitta oli vain 450 mm. Alun perin vetureissa oli vain kaikkiin pyöriin vaikuttava vipujarru, mutta myöhemmin niihin asennettiin paineilmajarrulaitteita.


title: Kisko-Kalle

text: Polttoainetankki sijaitse ketjunkäyttölaitteen yläpuolella. Tankin vieressä sijaitsi akkukotelo. Välittömästi koneiston yläpuolella oli kaksi ohjaamon lattiana toiminutta huoltoluukkua. Ohjaamoa ei ole äänieristetty, ja moottorinvaihtojen myötä melu siellä kasvoi melkoisesti.


title: Kisko-Kalle

text: Kisko-Kallejen erikoisuus oli hydraulinen nostin, jonka avulla voitiin nostaa vedettävän vaunun toista päätä ja saada näin veturin kitkapainoa kasvamaan 11,5 tonniin. Kisko-Kallen puskinpalkit sijaitsivat lähes puoli metriä taaempana kuin etuakseli. Näin veturi mahtui työntämään hydraulitunkkinsa vaunun alle ja nostamaan sitä painon lisäämiseksi.


title: Kisko-Kalle

text: Tampellan Kisko-Kallet varustettiin alun perin Tampella-Vanaja 504A-bensiinimoottoria. Se kehitti 60 hv kierrosluvulla 2500 huipputehon ollessa 80 hv. Tehoa oli siis todella vähän, eivätkä bensamoottorit olleet paras vaihtoehto rautatiekäyttöön. Polttoaineena voitiin käyttää myös nestekaasua.


title: Kisko-Kalle

text: 1960-luvun alussa kolme Trr-raidetraktoria (Trr 353, Trr 355 ja Trr 370) varustettiin koemielessä Deutzin ilmajäähdytteisellä 100-hevosvoimaisella F6L-514-dieselmoottorilla. Deutzin moottoreiden asentaminen oli kuitenkin hankalaa muun muassa niiden suuren koon vuoksi, ja niinpä vetureihin päätettiin kokeilujen perusteella vaihtaa 105 hv:n Volvo D67 -moottorit. Yksityisiin vetureihin saatettiin asentaa muitakin koneita.


title: Kisko-Kalle

text: Vetureiden rakenne ei kestänyt tehonlisäystä, vaan runkoja piti vahvistaa hitsaamalla. Voimansiirron kanssa ei tullut ongelmia.


title: Kisko-Kalle

text: Moottorista voima välitettiin mekaaniselle Breuer 4G -vaihteistolle. Vaihteissa oli neljä vaihdetta, ja sen yhteydessä oli suunnanvaihtolaatikko. Vaihteistosta voima välitettiin akseleille ketjuilla. Vaihteisto oli synkronoimaton ja kankeakäyttöinen. Veturin käyttöohjeissa mainittiin liikkeellelähdöstä seuraavaa: ”Valitaan vaihde kuorman mukaan”. Ilman vaunuja Kisko-Kalle saattoi pysähtyä ennen kuin ehti vaihtamaan ykköseltä kakkoselle.


title: Kisko-Kalle

text: Kisko-Kallen ohjaamo oli todella ahdas. Veturia piti ajaa seisten. Alun perin hyttimalli oli saksalaiseen malliin kulmikas, mutta myöhemmin Tampella piirsi hytin uudelleen. Noin puolet sarjasta valmistettiin Tampellan omalla hytillä. Sen kulmat viistettiin, ja niihin lisättiin kulmaikkunat. Lisäksi etuseinien ikkunoita suurennettiin. Ohjaamossa olivat vain kaikkein tärkeimmät hallintalaitteet: mittareina olivat alun perin vain öljynpaine- ja ampeerimittarit. Moottorinvaihdon jälkeen ohjaamossa olivat lisäksi öljynpaineen ja moottorin lämpötilan mittarit sekä latauksen varoitusvalo.


title: Kisko-Kalle

text: Kisko-Kalleille on sattunut joitain vakavampia vaurioita. 11. kesäkuuta 1959 oli Kisko-Kalle palaamassa Tikkurilan sorakuopalta 15-vaunuisen junan kanssa. Hakkilantien tasoristeyksessä junan alle jäi kuorma-auto. Veturissa oli tuolloin vain vipujarru, joten junan pysäyttäminen ajoissa oli mahdotonta. Törmäyksessä Kisko-Kallen bensatankki räjähti ja kahdeksan vaunua suistui kiskoilta. Törmäyksessä ja sen aiheuttamassa tulipalossa ei kuollut kukaan.


title: Kisko-Kalle

text: Aamulla 20. syyskuuta 1962 Kisko-Kalle syttyi tuleen Vuokatin ja Sotkamon välisellä radalla. Tällöin vielä bensiinikäyttöisen veturin moottori oli tehnyt oikosulun ja aiheuttanut tulipalon. Vaarana oli, että tuli leviäisi polttoainetankkiin aiheuttaen räjähdyksen. Räjähdyksen seurauksena junan puiset tavaravaunut olisivat voineet syttyä tuleen. Veturinkuljettaja irrotti vaunut, ja kun tasamaalla ne pysyivät sitkeästi Kisko-Kallen puskimissa kiinni, paikallinen maanviljelijä tuli apuun ja hinasi vaunut traktorillaan kauemmas. Palon sammutti lopulta paikalle hälytetty palokunta. Koneisto tuhoutui suurelta osin tulipalossa.


title: Kisko-Kalle

text: Useammin vahinkoja sattui vaihdekepin ja suunnanvaihtotangon kanssa. Jos keppiä veti kymmenen senttiä ylöspäin, se lähti irti, sillä sitä ei ollut kiinnitetty sen kummemmin mihinkään. Jos kuljettaja tässä tilanteessa päästi irti tangosta, se saattoi tipahtaa vaihdelaatikon ohi radalle ja pahimmassa tapauksessa aiheuttaa äkkipysäyksen kiilautuen rungon ja ratapölkyn väliin.


title: Asipovitšy

text: Asipovitšy () eli Osipovitši () on pienehkö kaupunki ja hallintopiiri Valko-Venäjän Mahiljoun maakunnassa, pääkaupunki Minskin ja maan toiseksi suurimman kaupungin Homelin (Gomel) välisen junanradan varrella. Kaupungin asukasluku oli vuoden 2009 väestönlaskennassa 32 543. Asipovitšyn hallintopiiri (52 447 as.) pitää kaupungin ja ympäröivän maaseudun ohella sisällään myös kaksi pientä kaupunkimaista taajamaa: Tatarka (771 as.) ja lasitehdaspaikkakunta Jelizava (2 672 as.).


title: Asipovitšy

text: Asipovitšy on tärkeä rautateiden solmukohta; tätä heijastelee kaupungin vaakunakin. Rautatieasema rakennettiin jo 1872. Minskistä Gomeliin johtavan radan ohella kaupunkiin saapuvat kiskot maan itäosista Mahiljousta (Mogilev) ja toiset raiteet vievät länteen Slutskiin ja eteenpäin. Asipovitšy on Minskin lähiliikenteen junien kakkoisen reitin pääteasema; taajamajunat pysähtyvät useilla piirin asemilla ja seisakkeilla. Kaupungista on maanteitse noin 50 kilometriä kaakossa sijaitsevaan Babruiskiin ja noin 105 kilometriä Minskiin.


title: Asipovitšy

text: Asipovitšyn kaupungin länsipuolella sijaitsee Valko-Venäjän armeijan ampuma-alue.


title: Frederick John Robinson

text: Frederick John Robinson (1. marraskuuta 1782 – 28. tammikuuta 1859), oli brittiläinen valtiomies. Hän toimi maansa valtiovarainministerinä vuosina 1823–1827. Hän nousi pääministeriksi vuonna 1827 George Canningin kuoltua ja erosi virasta tammikuussa 1828. Hänellä ei ollut puolueensa tukea, eikä hän selvinnyt keskenään riitelevän hallituksen johdossa.


title: Frederick John Robinson

text: Robinson oli Goderichin varakreivi ja ensimmäinen Riponin jaarli. Hänen poikansa George Robinson toimi myös pitkään ministerinä sekä Intian varakuninkaana.


title: Xacobeo Galicia

text:
Xacobeo Galicia (UCI-tunnus XGZ) oli maantiepyöräilyn ammattilaistalli, joka kilpaili pääasiassa UCI Europe Tourin kilpailuissa.
Talli aloitti toimintansa vuonna 2007 nimellä "Karpin-Galicia" omistajanaan entinen jalkapalloilija Valeri Karpin. Xacobeo Galician tallipäällikkö oli Alvaro Pino, jonka apulaisina toimivat José Angel Vidal ja Jesus Villar.


title: Xacobeo Galicia

text: Talli oli mukana Espanjan ympäriajossa 2007, 2008, 2009 ja 2010 sekä Italian ympäriajossa 2009. Tallissa ajoivat muun muassa Gustavo César Veloso, David García, David Herrero ja Ezequiel Mosquera. Xacobeo Galicia voitti joukkuekilpailun Espanjan ympäriajossa 2009. Mosquera ja García jäivät kiinni dopingista Espanjan ympäriajossa 2010. Talli lopetti toimintansa kauden jälkeen.


title: Innovaatiojohtaminen

text: Innovaatiojohtaminen on johtamisoppi, jonka mukaan työntekijät tulee nähdä yksilöinä, jotka oppivat, kehittyvät ja haluavat käyttää asiantuntemustaan. Innovaatiot eri muodoissaan ovat luontainen keino toteuttaa yritysten orgaanista kasvua. Muutos, joustavuus ja luovuus sekä yrityksen työntekijöiden innovatiivisuus korostuvat. Rakennemuutokset nähdään välttämättömänä osana yrityksen uusiutumista ja toimintaa.


title: Innovaatiojohtaminen

text: Innovaatiojohtamista pidetään rationaalisena johtamisoppina, koska siinä keskitytään työn tuottavuuteen ja tehokkuuteen. Tuottavuus nousee kun samalla panoksella saavutetaan aiempaa suurempi tuotos tai nykyiseen tuotokseen päästään pienemmällä panoksella kuin aikaisemmin. Tuotanto vaatii "tuotannontekijöitä", joita klassisessa taloustieteessä ovat työ, pääoma ja maa. Teollisuusmaissa maan merkitys on vähentynyt, jolloin tuottavuusmalleissa on keskitytty pääasiassa työn ja pääoman suhteisiin. Perusajatus on, että vaikka pelkän manuaalisen työn tuottavuus on hyvin alhainen, tuottavuutta voidaan nostaa huomattavasti pääomaa hyödyntämällä. Tämä tarkoittaa työkalujen tai koneiden käyttöönottoa.


title: Innovaatiojohtaminen

text: 1990-luvulla Stanfordin yliopiston tutkija Paul Romer esitteli Uuden kasvuteoriansa. Se täydentää klassista kasvuteoriaa lisäämällä innovaation perinteisten tuotannontekijöiden joukkoon. Hänen ajatuksensa on, että yhdisteltäessä työtä ja pääomaa, päästään ennen pitkää optimipisteeseen, so. näiden parhaaseen mahdolliseen yhdistelmään. Kun optimi on saavutettu, tuottavuuden kasvu pysähtyy ja mahdollisesti kääntyy laskuun. Jos sen sijaan prosessia voidaan kehittää innovaatiolla, so. millä tahansa tuottavuutta parantavalla uutuudella tai uudistuksella, kasvu voi periaatteessa jatkua loputtomiin.


title: Yö jolloin Amerikka kauhistui

text: Yö jolloin Amerikka kauhistui () on yhdysvaltalainen televisioelokuva, jonka ABC esitti ensimmäisen kerran 31. lokakuuta 1975. Elokuva kertoo Orson Wellesin Mercury Theatre on the Airin vuonna 1938 esittämästä "Maailmojen sota -kuunnelmasta" ja sen synnyttämästä paniikista, kuvaten tapahtumia sekä studiossa että kuuntelijoiden näkökulmasta.


title: Yö jolloin Amerikka kauhistui

text: Elokuvan teknisinä neuvonantajina toimivat vuoden 1938 kuunnelman teossa mukana olleet tuottaja John Houseman ja näyttelijä Paul Stewart.


title: Tundrasinisiipi

text: Tundrasinisiipi ("Plebeius glandon") on sinisiipien heimoon kuuluva pienikokoinen päiväperhonen. Laji esiintyy holarktisella alueella ja siitä on kuvattu useita alalajeja. Laji kuuluu Euroopan unionin luontodirektiivin liitteessä II mainittuihin lajeihin. Suomessa se on rauhoitettu ja vuoden 2010 uhanalaisluokituksen mukaan erittäin uhanalainen (EN).


title: Tundrasinisiipi

text: Tundrasinisiiven etusiiven pituus on alalajista riippuen 10–15 mm. Suomessa on mitattu siipien kärkiväliksi 19,5–24,5 mm. Naaraat ovat yleensä koiraita kookkaampia. Myös siipien värityksessä ja kirjailuissa esiintyy runsaasti muuntelua levinneisyysalueen eri osissa. Alpeilla ja Pyreneillä esiintyvällä nimialalajilla koiraan siipien yläpuolen pohjaväri on vaalean vihertävänsininen ja naaraalla ruskea. Tummimmat muodot esiintyvät korkeimmalla vuoristossa.


title: Tundrasinisiipi

text: Pohjois-Fennoskandian alalajilla "Plebeius glandon aquilo" koiraan siipien yläpuolen pohjaväri on hohtavan vaalean sinertävänharmaa ja naaraan ruskeahko. Jokaisen siiven kesiosassa on tumma, vaaleareunainen keskitäplä, joka erottuu selkeämmin etusiivissä. Takasiiven ulkoreunassa on rivi pieniä, himmeitä, tummia täpliä. Siipiripset ovat valkoiset. Takasiiven alapuolen kirjaukset ovat valkoisia ja niissä on hyvin harvoin musta keskus. Postdiskaalialan täplät ovat usein yhtyneet submarginaalialan täpliin muodostaen laajat vaaleat alueet. Takasiiven takanurkassa erottuu kahdesta kolmeen himmeän oranssia täplää.


title: Tundrasinisiipi

text: Tundrasinisiipi esiintyy sirkumpolaarisesti Euraasiassa ja Pohjois-Amerikassa. Sitä tavataan laikuttaisesti Etelä-Euroopan vuoristoissa, Pohjois-Fennoskandiassa, Vähässä-Aasiassa, Kaukasuksella, Siperian vuoristoissa ja tundra-alueilla, Kamtsatkan niemimaalla sekä Pohjois-Amerikassa arktisilla alueilla, Grönlannin rannikolla, Kalliovuoria ja lähivuoristoja pitkin etelään New Mexicon ja Arizonan osavaltioihin. Todellisuudessa eri osissa levinneisyysaluetta elää ilmeisesti eri perhoslajeja. Ainakin Skandinavian ja Alppien populaatioiden geneettiset erot ovat huomattavia.


title: Tundrasinisiipi

text: Pohjois-Fennoskandiassa esiintyy alalaji "P. g. aquilo", jota tavataan Norjan pohjoisosien tuntureilla, Ruotsin pohjoisosien korkeimmilla tuntureilla sekä Suomessa lähinnä Enontekiön Saanatunturilla, jonka etelärinteen luonnonsuojelualueella pääesiintymä sijaitsee. Perhosta tavataan myös kahdella pienellä alueella viereisessä Mallan luonnonpuistossa. Satunnaisesti lajia on tavattu myös muutamilta muilta Enontekiön tuntureilta ja yksi havainto on Utsjoen Karigasniemen Ailigas-tunturilta, mutta vakituista esiintymää siellä ei tiedetä olevan. Lentoaika on esiintymisalueesta riippuen yleensä kesäkuusta elokuuhun yhtenä sukupolvena. Suomessa lentoaika on keskimäärin heinäkuun alkupuolella.


title: Tundrasinisiipi

text: Tundrasinisiiven elinympäristöä ovat vuorenrinteet, vuoristoniityt, tunturipaljakat, kivikkoiset tunturirinteet, tunturiniityt puurajan yläpuolella ja tundra. Etelä-Euroopan vuoristoissa laji elää noin 2 000–2 700 metrin korkeudessa. Pohjois-Fennoskandiassa elinpaikkoja ovat puurajan yläpuoliset kalkkipitoiset rinteet, jotka vapautuvat lumesta aikaisin. Lentoaika kestää kullakin paikalla 1–3 viikkoa, eivätkä perhoset ole aktiivisia kuin suorassa auringonpaisteessa. Koiraat partioivat etsien naaraita kaikkein lämpimimmillä paikoilla. Perhoset ovat hyvin arkoja ja lentävät nopeasti lähellä maanpintaa.


title: Tundrasinisiipi

text: Alpeilta ja Pohjois-Amerikasta tiedetään naaraiden munineen lehdille, mutta Norjasta toukkia on löydetty sinirikon kukinnoista. Pohjoismaissa laji talvehtii ilmeisesti aina keskenkasvuisena toukkana, aktivoituu heti elinpaikan vapauduttua lumesta ja kasvaa keväällä vielä 4–6 viikon ajan ennen koteloitumistaan. Toukka koteloituu maahan tai kivien halkeamiin ja kotelovaihe kestää 3–5 viikkoa.


title: Tundrasinisiipi

text: Tundrasinisiipi on Suomessa erittäin uhanalainen ja rauhoitettu luonnonsuojeluasetuksessa vuodesta 1989 alkaen. Yksittäisen perhosen korvaushinta on 673 euroa. Ruotsissa laji on silmälläpidettävä.


title: Tundrasinisiipi

text: Toukan ravintokasveja ovat nukit ("Androsace"), alppikellot ("Soldanella"), mahdollisesti myös uuvana ("Diapensia lapponica") ja "Dodecatheon"-suvun lajit sekä tunturikurjenherne ("Astragalus alpinus") ja sinirikko ("Saxifraga oppositifolia"). Suomessa rikot ravintokasveina sopivat parhaiten lajin esiintymiseen.


title: Tummavirnaperhonen

text: Tummavirnaperhonen ("Leptidea reali") on kaaliperhosten heimoon kuuluva keskikokoinen päiväperhonen. Tummavirnaperhonen on todettu omaksi lajikseen vasta 1980-luvulla.


title: Tummavirnaperhonen

text: Vuonna 2011 julkaistun tutkimuksen mukaan lajia "Leptidea reali" tavataan ainoastaan Lounais-Euroopassa. Kaikkialla muualla tavatut yksilöt ovat todellisuudessa aikaisemmin tuntematonta lajia "Leptidea juvernica". Lajit voidaan toistaiseksi erottaa toisistaan ainoastaan kromosomimäärän perusteella.


title: Tummavirnaperhonen

text: Tummavirnaperhosen siipien kärkiväli on 36–42 mm. Laji muistuttaa erittäin paljon virnaperhosta ("Leptidea sinapis"). Tummavirnaperhosella etusiiven kärjen tumma täplä työntyy siiven etureunassa tyveä kohti, kun se virnaperhosella työntyy kärkeä kohti. Lisäksi toisen sukupolven naarasyksilöt muistuttavat ensimmäisen sukupolven naaraita, kun virnaperhosella toisen sukupolven naaraat ovat selvästi vaaleampia. Täplä on myös yleensä tummempi kuin virnaperhosella. Tummavirnaperhosen lentotapa on samanlainen kuin virnaperhosella.


title: Tummavirnaperhonen

text: Pienistä ulkonäköeroista huolimatta tummavirnaperhosta ei voi luotettavasti erottaa virnaperhosesta ilman eläimen genitaalien tutkimista.


title: Tummavirnaperhonen

text: Tummavirnaperhosen elinympäristöä ovat niityt, metsänreunat ja ojien pientareet. Lajinmäärityksen vaikeudesta johtuen sen esiintymistä ei tunneta kovin hyvin. Eräiden kartoitusten mukaan tummavirnaperhonen on paikoitellen Euroopassa jopa virnaperhosta yleisempi.


title: Tummavirnaperhonen

text: Lentoaika on Suomessa toukokuun puolivälistä kesäkuun loppuun. Ruotsissa on todettu toisen sukupolven yksilöitä heinä–elokuussa. Laji talvehtii kotelona. Ensimmäisen sukupolven yksilöiden on todettu kuoriutuvan 1–2 viikkoa ennen virnaperhosta.


title: Tummavirnaperhonen

text: Toukan ravintokasveja ovat niittynätkelmä ("Lathyrus pratensis"), hiirenvirna ("Vicia cracca") ja aitovirna ("Vicia sepium").


title: Lou Angotti

text: Lou Frederick Angotti (s. 16. tammikuuta 1938 Toronto, Ontario, Kanada) on uransa lopettanut kanadalainen jääkiekkoilija, pelipaikaltaan oikea laitahyökkääjä. Hän vaihtoi NHL-urallaan kahdeksan kertaa seuraa ja edusti Chicago Black Hawksia, New York Rangersia, Philadelphia Flyersia, Pittsburgh Penguinsia ja St. Louis Bluesia.


title: Lou Angotti

text: Angotti pelasi opiskeluaikanaan Michiganin teknisen yliopiston joukkueessa vuosina 1958–1962. Tänä aikana hänet valittiin kahdesti liigan tähdistökentällisiin. Angotti pelasi ensimmäisen NHL-pelinsä 26-vuotiaana vuonna 1964. Vuonna 1969 hänet omisti viiden päivän aikana neljä eri seuraa. Kaudella 1967–68 Angotti valittiin Philadelphian seurahistorian ensimmäiseksi kapteeniksi. Angotti pelasi parhaat vuotensa 70-luvun alussa Chicagossa, joka eteni kahdesti Stanley Cupin finaaleihin asti.


title: Lou Angotti

text: Pelaajauran jälkeen Angotti siirtyi valmentajaksi ja valmensi NHL:ssä kausina 1973–75 St. Louisia, josta hänet erotettiin. Erottamisen jälkeen hän palasi pelaajaksi loppukauden ajaksi ja pelasi WHA:n Chicago Cougarsissa. Myöhemmin hän valmensi AHL:ssä ja uudestaan NHL:ssä Pittsburghia kaudella 1983–84, mutta hänet erotettiin tästäkin tehtävästä.


title: Resolute

text: Resolute (, tunnetaan myös nimellä Resolute Bay) on pikkukylä Kanadassa, Nunavutin territoriossa, Qikiqtaalukin alueella. Kylä sijaitsee Cornwallisinsaarella, joka on yksi Kanadan arktisista saarista. Kylän väkiluku on 229 (2006). Kylä sijaitsee tiettömällä alueella, ja ainoat liikenneyhteydet ovat vuosittaisen yhteysaluksen lisäksi lentokoneet. Kylän läheisyydessä sijaitsee Resolute Bayn lentoasema. Resolute on Kanadan toiseksi pohjoisin siviiliasutuskeskus, Grise Fiordin ollessa pohjoisin.


title: Resolute

text: Kylän nykyiselle paikalle perustettiin vuonna 1947 Resoluten sääasema ja sen läheisyyteen rakennettiin kiitotie. Asema nimettiin arktisten alueiden kartoittamiseen käytetyn HMS Resolute -laivan mukaan.


title: Resolute

text: Kylmän sodan aikana Kanadan hallitus koki tärkeäksi asuttaa pohjoisen arktiset alueet ja pakotti useita inuiittiperheitä muuttamaan Resoluten ja Grise Fiordin kyliin. Ensimmäinen ryhmä pakkomuutettiin vuonna 1953 Inukjuakin kylästä, pohjoisessa Quebecissa ja Pond Inletin kylästä Nunavutissa.


title: Ron Sutter

text: Ron Sutter (s. 2. joulukuuta 1963 Viking, Alberta, Kanada) on uransa lopettanut kanadalainen jääkiekkoilija, pelipaikaltaan keskushyökkääjä. Hänen veljensä Brian, Brent, Darryl, Duane ja Rich olivat myös jääkiekkoilijoita, jotka kaikki pelasivat urallaan NHL:ssä.


title: Ron Sutter

text:
Philadelphia Flyers varasi Sutterin ensimmäisellä kierroksella varausvuorolla 4. Samassa varaustilaisuudessa Pittsburgh Penguins varasi hänen kaksoisveljen Richin varausvuorolla 10.
Ennen NHL-uraa Ron voitti yhdessä Richin kanssa Memorial Cupin kaudella 1982–1983 Lethbridge Broncosissa. Seuraavalla kaudella Pittsburgh kauppasi Richin Philadelphiaan vain yhdeksän ottelun jälkeen.
Rich ja Ron pelasivat Philadelphiassa kolme kautta yhdessä ja nämä kaudet olivat Ronin uran parhaat pisteiden valossa. Kaudet 1989–91 Ron toimi Philadelphian kapteenina.


title: Ron Sutter

text: Kahdeksan Philadelphian kauden jälkeen Sutter siirtyi kaudeksi 1991–1992 St. Louis Bluesiin yhdessä Murray Baronin kanssa vaihdossa Dan Quinniin ja Rod Brind'Amouriin. Myös Rich Sutter pelasi samaan aikaan St. Louisissa ja veljekset pelasivat jälleen samassa joukkueessa kahden kauden ajan. Tämän jälkeen Ronista tuli ns. "journeyman" NHL:ssä eli hän vaihtoi usein seuraansa edustaen kausina 1993–1996 Quebec Nordiquesia, New York Islandersia ja Boston Bruinsia. Sutter pelasi kaudet 1996–2000 San Jose Sharksissa ja lopetti uransa kaudella 2000–2001 Calgary Flamesin paidassa.


title: Ron Sutter

text: Nykyään Ron Sutter toimii kykyjenetsijänä Calgary Flamesille.


title: Ron Sutter

text: Sutter edusti Kanadan maajoukkuetta vuoden 1990 jääkiekon maailmanmestaruuskilpailuissa.


title: Alertin lentoasema

text: Alertin lentoasema () on lentoasema Kanadan Nunavutin territoriossa Alertin sotilastukikohdassa. Lentokenttää ylläpitää Kanadan puolustusvoimat. Lentoaseman pohjoisesta sijainnista johtuen kiitotiet ovat normaalista magneettisesta suuntimasta poiketen maantieteellisten koordinaattien mukaiset. Alert on maailman pohjoisin ympärivuoden toiminnassa oleva lentoasema.


title: Kakskerran Koetus

text: Kakskerran Koetus oli alun perin Kakskerran kuntaan 1920-luvulla perustettu pesäpalloseura. Seura oli sekä SVUL:n että Pesäpalloliiton jäsen. Toiminta hiipui jäsenistön siirryttyä suojeluskuntatoimintaan. Seura perustettiin uudestaan vuonna 2005 Turun Kakskertaan. Seura järjestää säännönmukaisesti Kakskerranjärven ympärijuoksun.


title: Kultaviiruorneero

text: Kultaviiruorneero ("Thripadectes flammulatus") on Etelä-Amerikassa tavattava orneeroihin kuuluva varpuslintu.


title: Kultaviiruorneero

text: kooltaan kultaviiruorneero on noin 24 cm. Lajin pää, selkä ja alaruumis ovat pohjaväriltään hyvin tummanruskeat, lähes mustat. Väri muuttuu vatsassa vaaleammaksi. Linnun siivet, perä ja pyrstö ovat väritykseltään yksivärisen kastanjanruskeat. Linnun muussa ruumissa on tiheästi vaaleankeltaisia viiruja, jotka muodostavat tumman pohjavärin kanssa voimakkaan kontrastin. Kultaviiruorneero muistuttaa ulkonäöltään isoviiruorneeroa ("Thripadectes scrutator") ja viiruorneeroa ("Thripadectes holostictus"), mutta ne ovat yleisväritykseltään valeampia ja kultaorneeron viirutus on voimakkaampaa kuin niiden.


title: Kultaviiruorneero

text: Kultaviiruorneeroa tavataan Andeilta hyvin laikuttaisesti. Lajia tavataan Venezuelasta, Kolumbiasta, Ecuadorista ja Perusta. Lajin elinympäristöä on kosteiden vuoristometsien tiheä aluskasvillisuus ja metsien reunat. lajia elää yleensä 2 000–3 500 metrin korkeudella merenpinnasta Laji viettää piilottelevaa elämää aluskasvillisuusden suojissa. Yleensä lintu liikkuu yksin. Kultaviiruorneeron pesimäkausi ulottuu toukokuulta heinäkuulle. Pesä sijaitsee yleensä kallionkolossa tai törmässä.


title: Johtamistaidon Opisto

text: Johtamistaidon Opisto JTO (nykyisin MIF) oli elinkeinoelämän merkittävimpien työnantajajärjestöjen vuonna 1946 perustama, johtamisen koulutukseen sekä yritysten ja organisaatioiden kehittämiseen keskittyvä oppilaitos. JTO:n toimipaikat ovat Kirkkonummi, Tampere, Jyväskylä ja Oulu


title: Johtamistaidon Opisto

text: JTO jakautui neljään osastoon: johtamistaidon-, henkilöstöhallinnon-, rationalisoinnin- ja talous-ja hallinto-osastoon. Sen koulutukseen osallistui vuosittain 30 000 henkeä yli kahdestatuhannesta yrityksestä Suomesta ja ulkomailta. Laitoksella oli omaa tutkimus- ja tuotekehitystoimintaa ja se kehitti muun muassa johtajuuden arviointi- ja arvokartoitusmenetelmiä.


title: Johtamistaidon Opisto

text: JTO yhdistyi kesällä 2012 kansainvälistymiskoulusta tarjoavan Fintran ja viestintään erikoistuneen Inforin kanssa Management Institute of Finland MIF -yritykseksi.


title: Johtamistaidon Opisto

text: JTO:n johtajuuden arvioinnit olivat kartoituksia, joissa valmennukseen osallistuvan esimiehen alaiset, kollegat ja esimies arvioivat henkilön johtamiskäyttäytymistä. Kartoituksen tulokset koostettiin valmennustilaisuuksissa kunkin henkilön kehittymissuunnitelmiksi. Kaikkiaan JTO:n tietokannassa oli noin 60 000 esimiehen arvioinnit.


title: Johtamistaidon Opisto

text: 1990-luvulta lähtien JTO analysoi eri vaalien yhteydessä ehdokkaiden johtamisprofiileja. Vuoden 2012 presidentinvaalien alla JTO toteutti yhdessä Talouselämän kanssa Paavo Lipposen, Sauli Niinistön, Timo Soinin ja Paavo Väyrysen johtamisarvioinnit.


title: Johtamistaidon Opisto

text: JTO:n oppimisfilosofia tarkoittaa näkemystä aikuisen oppimisesta ja tavasta toimia oppimisen edistäjänä. Näkemys perustuu teorioihin, joilla selitetään oppimista. Oppimisnäkemyksen takana ovat erilaiset ihmiskäsitykset ja käsitykset tiedon luonteesta. Jokaisella opettajalla/kouluttajalla ja oppijalla on myös oma oppimiskäsityksensä – joko tiedostettuna tai tiedostamattomana. Tämä käsitys vaikuttaa siihen tapaan, miten hän joko opettaa tai oppii. JTO:n oppimisfilosofia tarkemmin.


title: Johtamistaidon Opisto

text: JTO perustetiin 1946 nimellä Teollisuuden Työnjohto-Opisto, TJPK nro 1. Sen koulutuskeskus Lauttasaareen valmistui 1952. 1965 vihittiin käyttöön Aavarannan koulutuskeskus. Teollisuuden Työnjohto-opisto ja Aavarannan kurssikeskus sulautuivat yhteen, ja yhteen liittymä sai uudeksi yhdistykseksi muodostuttuaan nimeksi Johtamistaidon Opisto r.y. - Institutet för Ledarskap r.f.


title: Johtamistaidon Opisto

text: Vuonna 1986 perustettiin Aavaranta Oy ja järjestettiin ensimmäinen Aavarannan Eloriihi (nyk. Elinkeinoelämän foorumi). JTO osti 1994 A-Rati Oy:n, vuonna 1996 muodostettiin Johtamistaidon Opisto JTO/JTO-Palvelut Oy, ja seuraavana vuonna JTO:sta tuli valtakunnallinen erikoisoppilaitos.


title: Johtamistaidon Opisto

text: Uusia toimipisteitä avatiin 2000 Tampereelle ja Jyväskylään, 2006 Vaasaan ja 2008 Ouluun. Yhteistyöyritys JMAC-JTO Finland Oy aloitti 2010 toimintansa, ja vuonna 2012 JTO:n koulutustoiminta fuusioitiin Management Institute of Finland MIFiin.


title: Johtamistaidon Opisto

text: Opistossa oli johtamiskoulutuksissa vuonna 1976 yli 10 000 osallistujaa, vuonna 1988 yli 20 000 ja vuonna 1998 yli 30 000 osallistujaa.


title: Miroslav Beránek

text: Miroslav Beránek (s. 24. huhtikuuta 1957) on tšekkiläinen jalkapallovalmentaja ja entinen pelaaja.


title: Miroslav Beránek

text: Joulukuusta 2008 Beránekista tuli tšekkiläisseura 1. FC Brnon päävalmentajana. Hän jätti seuran kauden 2009/10 jälkeen. Syyskuussa 2010 hänestä tuli Tšekin liigasta pudonneen SK Kladnon päävalmentaja. Helmikuussa 2011 hän siirtyi Kazakstanin maajoukkueen peräsimeen. Beránekin johdolla Kazakstan voitti vain viisi pelaamistaan maaotteluista ja jäi MM-karsinnoissa 2014 lohkonsa toiseksi viimeiseksi voitettuaan vain yhden karsintaottelun. Beránek sai potkut tehtävästään joulukuussa 2013.


title: Miroslav Beránek

text: Kesäkuussa 2014 Beránekista tuli kolmannen kerran SK Slavia Prahan päävalmentaja. Slavian kausi ei sujunut tavoitteiden mukaisesti ja joukkue jäi lopulta liigassa sijalle 11. Kauden jälkeen Beránek sai lähteä seurasta.


title: Hanna Ljungberg

text: Hanna Carolina Ljungberg (s. 8. tammikuuta 1979 Uumaja) on ruotsalainen jalkapalloilija.


title: Hanna Ljungberg

text: Hyökkääjänä pelanneen Ljungbergin ura alkoi Mariehem SK:ssa. Hän pelasi Sunnanå SK:ssa 1996–1997, minkä jälkeen hän siirtyi Umeå IK:n riveihin. Ljungberg pelasi Umeåssa uransa loppuun asti ja voitti seurassa seitsemän Ruotsin mestaruutta sekä UEFA Women's Cupin. Ljungberg palkittiin Diamantbollenilla Ruotsin parhaana naispelaajana 2002. Vuonna 2003 Ljungberg sijoittui kolmanneksi Fifan vuoden pelaaja -äänestyksessä.


title: Hanna Ljungberg

text: Ljungberg nousi maajoukkueeseen 1996. Hän edusti Ruotsia lukuisissa arvoturnauksissa. Ljungberg pelasi kolmessa olympialaisten jalkapalloturnauksessa (1996, 2000, 2004), kolmessa MM-lopputurnauksessa (1999, 2003, 2007) ja kolmessa EM-lopputurnauksessa (1997, 2001, 2005). Hän voitti MM-hopeaa 2003 ja EM-hopeaa 2001. Ljungberg pelasi kaikkiaan 130 maaottelua. Hän viimeisteli maajoukkueessa 72 maalia, mikä tekee hänestä Ruotsin kaikkien aikojen parhaan maalintekijän.


title: Hanna Ljungberg

text: Ljungberg päätti lopettaa uransa elokuussa 2009 loukattuaan aiemmin kesällä uudestaan polvensa. Hän aloitti syyskuussa 2009 Umeå IK:n apuvalmentajana.


title: Olga Torckell

text: Olga Torckell (11. syyskuuta 1859 Inkoo – 3. kesäkuuta 1941 Loviisa) oli suomenruotsalainen opettaja ja kirjailija. Hän käytti nimimerkkejä "Eva Alm", "Ester", "Esther" ja "M-i-a".


title: Olga Torckell

text: Olga Torckell tutustui kirjailija ja opettaja Nanny Hammarströmiin vuonna 1895 Maarianhaminassa. Yhdessä opettaja Hilda Montellin kanssa he muodostivat suomenruotsalaista kultturitoimintaa edistävän ystäväpiirin. Myöhemmin Hammarströmin siirryttyä opettajaksi Loviisaan myös Torckell ja Montell muuttivat sinne. Hilda Montell kuoli Loviisassa 1932 ja Olga Torckell 1941.


title: Olga Torckell

text: Kirjailija Huldi Torckell oli Olga Torckellin sisar.


title: Fjodor Gladkov

text: Fjodor Vasiljevitš Gladkov (, 21. kesäkuuta 1883 Saratovin läänin Tšernavkan kylä – 20. joulukuuta 1958 Moskova) oli venäläinen neuvostokirjailija.


title: Fjodor Gladkov

text: Fjodor Gladkov syntyi vanhauskoiseen talonpoikaisperheeseen. Hän työskenteli kansakoulun opettajana, osallistui vuodesta 1905 lähtien vallankumoukselliseen toimintaan ja oli karkotettuna Siperiassa. Venäjän kansalaissodan aikana hän liittyi bolševikkeihin, toimi sanomalehden toimittajana Novorossijskissa ja muutti vuonna 1921 Moskovaan, jossa hänestä vuonna 1923 tuli Kuznitsa-kirjailijajärjestön jäsen. Vuosina 1932–1940 Gladkov työskenteli Novyi mir -kirjallisuuslehden toimituskunnan jäsenenä, toisen maailmansodan aikana Pravdan ja Izvestijan kirjeenvaihtajana ja vuosina 1945–1948 Gorkille nimetyn kirjallisuusinstituutin johtajana. Hän toimi myös Neuvostoliiton kirjailijaliiton hallituksen jäsenenä ja VSFNT:n korkeimman neuvoston edustajana.


title: Fjodor Gladkov

text: Gladkov alkoi kirjoittaa kertomuksia ja lehtiartikkeleita Maksim Gorkin vaikutuksesta 1900-luvun alussa. Hänen pääteoksensa on teollisuuden jälleenrakentamista kuvaava romaani ”Sementti” ("Tsement", 1925), jota pidettiin yhtenä sosialistisen realismin merkkiteoksista. Gladkov muokkasi Sementtiä ja seuraavaa romaaniaan "Energija" (”Energia”, 1933) useaan kertaan kritiikin vaatimusten mukaiseksi. Hänet palkittiin kahdesti Stalin-palkinnolla omaelämänkerrallisesta trilogiasta "Povest o detstve" (”Lapsuuteni kertomus”, 1949), "Volnitsa" (”Vapaus”, 1950) ja "Lihaja godina" (”Se mainio vuosi”, 1954). Parhaana teoksenaan kirjailija piti romanttista pienoisromaania "Berjozovaja roštša" (”Koivikko”, 1941).


title: HMS Gloucester

text: HMS Gloucester on ollut yhdentoista Britannian Kuninkaallisen laivaston aluksen nimenä.


title: Case IH

text: Case IH on yksi maailman suurimmista maatalouskoneiden ja -laitteiden tuotemerkeistä. Case-koneiden tuotanto ja myynti on ollut vuodesta 2013 alkaen osa CNH Industrial -konsernin toimintaa.


title: Case IH

text: Jerome Increase Case perusti J.I. Case Company:n vuonna 1844 ja se menestyi puimakoneiden, höyrytraktoreiden ja maatalouskoneiden ansiosta. Case ja International Harvester yhdistyivät vuonna 1984 tullakseen Case IH:ksi.


title: Case IH

text: Case Corporation oli yhtiön brändi vuodesta 1968 vuoteen 1999 asti, jolloin erillinen haara nimeltään Case CE perustettiin rakennuskoneita varten. Vuodesta 2000 lähtien Case, International Harvester ja New Holland ovat kaikki yhdistyneet yhteen yhtiöön nimeltä CNH Global. CNH Global ja Fiat Industrial yhdistyivät syyskuussa 2013 CNH Industrial -yhtiöksi.


title: Lidija Seifullina

text: Lidija Nikolajevna Seifullina (; 3. huhtikuuta 1889 Orenburgin läänin Varlamovo – 25. huhtikuuta 1954 Moskova) oli neuvostoliittolainen kirjailija.


title: Lidija Seifullina

text: Lidija Seifullina oli tataarilaissyntyisen ortodoksipapin tytär. Ennen Venäjän vallankumousta hän toimi kirjastonhoitajana, opettajana ja näyttelijänä. Vuosina 1917–1919 Seifullina kuului sosialistivallankumouksellisten puolueeseen. 1920-luvun alussa hän työskenteli kirjastonhoitajana Tšeljabinskissa ja kirjakustantamon toimittajana Novosibirskissä.


title: Lidija Seifullina

text: Seifullinan tunnetuimpia teoksia ovat vallankumouksen jälkeistä venäläistä yhteiskuntaa naturalistisesti kuvaavat kertomukset ja romaanit "Tšetyre glavy" (”Neljä lukua”, 1922), "Pravonarušiteli" (”Lainrikkojat”, 1922), "Peregnoi" (”Mullas”, 1922) sekä ”Virineija” ("Virineja", 1924), jonka pohjalta kirjailija laati miehensä, kriitikko Valerian Pravduhinin kanssa samannimisen suositun näytelmän (1925). Seifullinan myöhempiä teoksia pidetään vähemmän merkittävinä, mutta vielä vuonna 1934 hänet valittiin Neuvostoliiton kirjailijaliiton hallituksen jäseneksi.


title: Hjalmar Neiglick

text: Georg Hjalmar Garibaldi Neiglick, nimimerkit "Arius" ja "Hj.N", (28. kesäkuuta 1860 Pietari – 3. marraskuuta 1889 Helsinki) oli suomalainen kokeellisen psykologian ja empiirisen filosofian uranuurtaja sekä teatteri- ja kirjallisuuskriitikko.


title: Hjalmar Neiglick

text: Neiglickin vanhemmat olivat pankinkomissaari Alexander Johan Neiglick ja Olivia Wilhelmina Tennberg. Hän pääsi ylioppilaaksi Ruotsalaisesta normaalilyseosta 1879 ja opiskeli Helsingin yliopistossa, josta valmistui filosofian kandidaatiksi 1885 sekä lisensiaatiksi ja tohtoriksi 1887. Hän opiskeli kokeellista psykologiaa Leipzigissä.


title: Hjalmar Neiglick

text: Neiglick toimi Helsingin yliopiston kokeellisen psykologian dosenttina 1887–1889 ja filosofian määräaikaisena professorina 1887–1889. Hän oli ylioppilaskunnan varapuheenjohtaja 1887–1888 ja Uusmaalaisen osakunnan kuraattori 1888–1889.


title: Hjalmar Neiglick

text: Neiglick oli myös teatteri- ja kirjallisuuskriitikko "Finsk Tidskrift" ja "Nya Pressen" -lehdissä. Hän käytti nimimerkkejä "Arius" ja "Hj.N". Vuonna 1883 hän puolusti sananvapautta nimimerkillä "Arius" julkaisemassaan kirjoituksessa, kun ruotsalainen luennoitsija Carl von Bergen oli pitänyt Helsingissä esitelmän ”tulevaisuuden kristinuskosta” ja joutunut sen vuoksi joidenkin vanhoillisten yliopiston opettajien hyökkäyksen kohteeksi.


title: Hjalmar Neiglick

text: Neiglick oli naimisissa vuodesta 1888 Helena Kristina Lupanderin kanssa. Heidän tyttärensä oli taide- ja ikonimaalari Martha Neiglick-Platonoff (1889–1964).


title: Transformaatiolaki

text: Transformaatiolaki täydentää yleensä blankettilakimenettelyä. Se on voimaansaattamislaki, joka muuttaa kansallista lainsäädäntöä vastaamaan kansainvälisen sopimuksen määräyksiä.


title: Sorotšinsk

text: Sorotšinsk () on kaupunki Orenburgin alueella Venäjällä. Se sijaitsee Volgan sivujoen Samaran rannalla 170 kilometriä Orenburgista luoteeseen. Kaupunki on Sorotšinskin piirin keskus. Sen kautta kulkee Samaran ja Orenburgin välinen rautatie (Sorotšinskajan asema). Asukkaita on 29 200 henkeä (vuonna 2008).